qundao/data-zh-poetry huggingface dataset:
洱海行同沙大令琛李员外蟠根
作者：宋湘
朝代：清
体裁：古风

半年鹿鹿趋簿书，今日水边提一壶。此水气与苍山驱，洱河洱海随世呼。或言此水汉所摹，今昆明水非厥初。以事考之地或符，嬴颠刘蹶争何愚。蒙氏段氏岂足道，蛟龙宫阙终模糊。替生得景且饮酒，海神劝客还烹鱼。去年海鱼不可厨，今年海鱼鲜且腴。使君德薄口福好，秃笔力槁风格馀。瀛洲况复夙所到，神山何必拘厥墟。星辰日月天光趋，人民城郭近远濡。苍山数塔出天表，倒影窈窕冲瀜俱。譬如君住罗浮隅，蓬莱一股何容与。此水西湖比西子，不然虹贯沧江图。使君来逢海色舒，海田黄称香可租。年丰人乐坐无事，诗酒落手心胆粗。风月岂可使寂寞，山水自好谁亲疏。使君长安多酒徒，南来万里孤云孤。此邦沙子好诗手，同日李子能文儒。酒边佳句谁最殊，神当赠之明月珠。神之言兮听取无，江山自古人所扶。山东李白久不作，客复不饮胡为乎。城乌哑哑西日晡，高谈深酌神应娱。云烟落纸掷海水，神乎谓我诗何如。
浮碧洲
作者：宋湘
朝代：清
体裁：五言律诗

孤屿贴波圆，人家一缕烟。只凭花作界，不碍水围天。老树儿孙立，荒坟翁仲眠。便宜三板艇，面面钓丝悬。
浴风阁秋夜二首·其一
作者：宋湘
朝代：清
体裁：五言律诗

竹树连城暗，人家列屿明。湖山深海气，楼阁豁江声。得水自能静，况秋无限清。君看蓬岛月，又与小檐平。
浴风阁秋夜二首·其二
作者：宋湘
朝代：清
体裁：五言律诗

白白鸥依渚，苍苍鹤点烟。堤深笼树直，山远贴天圆。客枕沧江外，秋心白露前。渔樵回记日，风雨欲经年。
海盐吴思亭寄示谪仙楼诗属题·其一
作者：宋湘
朝代：清
体裁：七言绝句

天上仙人一酒杯，酒杯收后世无才。楼前滚滚长江去，此曲谁教君唱来。
海盐吴思亭寄示谪仙楼诗属题·其三
作者：宋湘
朝代：清
体裁：七言绝句

牛渚题诗又几春，青天夜夜月如银。平生不到江楼坐，江上青山已付人。
海盐吴思亭寄示谪仙楼诗属题·其二
作者：宋湘
朝代：清
体裁：七言绝句

江山怀抱古今同，低首扬眉旧梦中。附谢全椒吴学士，笔头真可耐秋风。
清明日舟中
作者：宋湘
朝代：清
体裁：七言律诗

江水闻歌也断流，谁家今日在孤舟。野裳花开一路雪，山鹧鸪啼千涧秋。鸦队趁人趋垄墓，马医有鬼醉松楸。生儿莫似舟中客，泪洒清明只远游。
清溪舟中
作者：宋湘
朝代：清
体裁：五言律诗

翠竹来醒目，清溪此写心。月沙寒自静，石水浅能吟。永夜听舟语，初归喜土音。谁知惠州客，破涕始从今。
渡荆江
作者：宋湘
朝代：清
体裁：七言绝句

岷江到此接天流，天在茫茫青尽头。万古雄风此江水，扬帆五度过荆州。
游君山
作者：宋湘
朝代：清
体裁：七言律诗

君山一点似湖云，略比湖云青几分。沧海割来蓬岛股，清湘拖到练光裙。岳阳城郭中流见，黄帝笙钟上界闻。说与少陵应我健，真提邛竹入苍旻。
游韩山
作者：宋湘
朝代：清
体裁：五言律诗

刺史祠堂外，诸生讲舍边。寒塘依藻绿，老树合坛圆。香火何人配，江山一姓悬。翻思上谢表，当日太悽然。
湖上五别诗 其一 别湖花
作者：宋湘
朝代：清
体裁：古风

种花见花开，花开客言别。眷此灌溉劳，念彼岁时阔。春华信为荣，秋实理当结。好善护本根，持以诒来哲。
湖上五别诗 其三 别湖水
作者：宋湘
朝代：清
体裁：古风

我出具一艇，我入奉一瓢。我衣无宿垢，我砚有良苗。猗嗟湖之水，于我乎逍遥。怀哉清涟漪，臣心以久要。
湖上五别诗 其二 别湖山
作者：宋湘
朝代：清
体裁：古风

湖山阅多人，贤愚俱不言。山花百相媚，众妙真一门。念我山中人，每倒花下樽。惭愧山鹧鸪，当别犹殷勤。
湖上五别诗 其五 别湖月
作者：宋湘
朝代：清
体裁：古风

湖月出湖东，落亦湖西边。知我在湖上，只照湖水间。寂寞夜复夜，寸心时往还。安得结湖屋，人月无关山。
湖上五别诗 其四 别湖风
作者：宋湘
朝代：清
体裁：古风

故人不别我，我别故人去。今夕湖水上，明日知何处。欲将旧钓丝，结在湖心树。湖树吹且长，钓丝理如故。
湖上五别诗城南明氏庄纳凉适余手持摺叠扇为吴兰雪自书萋香轩雨集之作遂用其韵·其一
作者：宋湘
朝代：清
体裁：古风

万事莫如游约急，晓露沾袍草香湿。三分池馆七山林，下马径须花里入，花梢高挂青油笠。
湖上感怀四首寄伊墨卿先生·其一
作者：宋湘
朝代：清
体裁：七言律诗

都知湖水不曾腥，乱后还留夕照亭。三语竟成贤守谶，一官难共旧山青。琴声古屋春调鹤，灯火诸生夜讲经。父老百年才拭目，那堪重读岘山铭。
湖上感怀四首寄伊墨卿先生·其三
作者：宋湘
朝代：清
体裁：七言律诗

读书堂角一梅花，昨夜今朝也自斜。无处寄人春点点，何能伴我路叉叉。乡愁岁暮真多感，白骨黄尘况万家。谁信罗浮枝上月，曾经连月照悲笳。
湖上感怀四首寄伊墨卿先生·其二
作者：宋湘
朝代：清
体裁：七言律诗

落叶凄凄满院廊，豆棚颓倒雨声荒。及门不去秋星曙，旧幕重栖春燕忙。说鬼东坡胸有泪，吹竽南郭盎无粮。留题到处残风月，祇是当时兴最狂。
湖上感怀四首寄伊墨卿先生·其四
作者：宋湘
朝代：清
体裁：七言律诗

伤离伤乱总含情，破榻残灯梦几成。此后定谁新刺史，路人犹识旧先生。惠州饭饱儿童长，湖水春深草木明。最是雪痕难扫地，鹧鸪不住六桥声。
湖上感怀四首寄伊墨卿先生见张船山归田诗卷因次其韵·其一
作者：宋湘
朝代：清
体裁：七言律诗

京华诗侣近应稀，兰雪船山次第归。兰雪脆如跳雨鼓，船山警似著风旂。若论才力渠都健，倘问腰肢我稍肥。出处相望忽南北，焉知谁是与谁非。
湖外
作者：宋湘
朝代：清
体裁：五言律诗

可惜潆洄路，舟人不识名。树知分岸立，鸟作入溪声。帆倦风难饱，波纤月易生。依依村店火，那不一壶倾。
湖居十首·其一
作者：宋湘
朝代：清
体裁：五言律诗

水划东城断，城根水拍门。路才分一艇，人已住西村。僻舍联樵牧，馀毡护犬豚。读书更垂钓，沙鸟此乾坤。
湖居十首·其七
作者：宋湘
朝代：清
体裁：五言律诗

洒洒两湖风，满山开刺桐。木棉吹作絮，蝴蝶展如篷。野笋穿篱白，江鱼出网红。倾城人上冢，都在水西东。
湖居十首·其三
作者：宋湘
朝代：清
体裁：五言律诗

竹外月光来，湖天洗更开。六桥千点树，独夜一层台。海隔人间世，身留掌上杯。不知苏玉局，可似我徘徊。
湖居十首·其九
作者：宋湘
朝代：清
体裁：五言律诗

家好年常住，诗须日一篇。盘盘青草地，曲曲白鸥天。便拟求湖疏，多留卖赋钱。买山兼买水，二顷稻花田。
湖居十首·其二
作者：宋湘
朝代：清
体裁：五言律诗

藤菜家家足，山茶户户储。门生时致酒，邻父或投鱼。诗半闻钟后，行多过雨初。江湖真满地，风月自吾庐。
湖居十首·其五
作者：宋湘
朝代：清
体裁：五言律诗

欲问罗浮月，梅花只掩关。迢迢佛迹水，莽莽象头山。采药先春种，投丹几夜还。颇愁多病骨，无分逐仙班。
湖居十首·其八
作者：宋湘
朝代：清
体裁：五言律诗

屋后新亭子，能来醉几回。江流斜日去，月照大苏来。太守先能赋，诸生亦半才。都须留几字，镌上绿莓苔。
湖居十首·其六
作者：宋湘
朝代：清
体裁：五言律诗

夜雨湖沙没，春风岸草遥。罾支三板艇，柳慢六堤桥。沽酒记前渡，看花还几朝。等閒分岁月，深竹卖饧箫。
湖居十首·其十
作者：宋湘
朝代：清
体裁：五言律诗

自写关心语，何曾借酒杯。往来风赠荅，圆缺月徘徊。妇遣缝书帙，儿教叠钓台。秖愁人错笑，也为荔枝来。
湖居十首·其四
作者：宋湘
朝代：清
体裁：五言律诗

日日苏堤上，游人语不休。两桥成故事，一带有千秋。身后名何补，生前酒几酬。可怜人月意，感慨亦登楼。
湖居后十首·其一
作者：宋湘
朝代：清
体裁：古风

岁月去如电，磨牛迹陈陈。埽却湖上雪，再看湖上春。春来今几日，湖草俱已新。新草续旧草，今人续昔人。人在天地间，岂不如草根。一鸟从东来，啄啄庭树皴。侧睇似相识，似笑湖居民。去年湖居民，今年湖居民。
湖居后十首·其七
作者：宋湘
朝代：清
体裁：古风

人言湖上山，略少松与菊。人言湖上水，略少花与竹。松菊易栽种，花竹亦可续。独觉湖上田，二顷颇不足。二顷亦易足，无钱买黄犊。黄犊若买时，当制一笛曲。
湖居后十首·其三
作者：宋湘
朝代：清
体裁：古风

名山好著书，著书何为者。当其结撰时，古今复天下。书成取自读，不如无书也。事理如牛毛，揽之才一把。家家十万言，累人读欲哑。请君行看湖，尘埃也野马。
湖居后十首·其九
作者：宋湘
朝代：清
体裁：古风

鹅鸭闹不已，求食知向昏。群鸡叫忽歇，腷膊依树根。两儿明一檠，章句相讨论。人生固在勤，不勤物之伦。我顾之窃笑，触我童时魂。童时难再得，灯火何可谖。齧齧床头鼠，幸毋翻我樽。
湖居后十首·其二
作者：宋湘
朝代：清
体裁：古风

破晓披衣出，出省屋后山。山光照旧绿，湖色亦依然。回看手种树，既喜还自怜。昔我种树时，树才及我肩。今我来看树，我不齐树颠。树年长一年，人年老一年。一年犹自可，年年何可言。
湖居后十首·其五
作者：宋湘
朝代：清
体裁：古风

渔翁汝何来，何来复何去。一网出白鱼，歌声入红树。樵父汝何去，何去复何来。担头有白云，草香花尚开。而我同住湖，惭愧呼曰儒。龂龂几个字，以自白其须。公等我不如，请就尽一壶。
湖居后十首·其八
作者：宋湘
朝代：清
体裁：古风

中夜不能寐，起来读我诗。我诗我自作，自读还赏之。赏其写我心，非我毛与皮。人或笑我狂，或又笑我痴。狂痴亦何辞，意得还自为。历历湖上山，又是夕阳时。
湖居后十首·其六
作者：宋湘
朝代：清
体裁：古风

元妙观里道，栖禅寺里僧。彼皆识我姓，我不知其名。名虽我不知，相过无已时。初不为茶瓜，亦不为桃花。各住一角山，同抱一湖水。难得山水间，往来一艇子。
湖居后十首·其十
作者：宋湘
朝代：清
体裁：古风

雨后起行菜，菜鲜花复黄。不知屐齿没，但爱新土香。土香觉自异，湖风清且凉。去年一畦草，今年畦百行。藤菜既知名，众菜宜可良。天许我住湖，住须万日强。案头笔一管，墙头犁一张。
湖居后十首·其四
作者：宋湘
朝代：清
体裁：古风

达人好饮酒，名士喜赋诗。古来兼之者，陶阮称庶几。少陵虽能饮，太白实掩之。子瞻直不能，但可谓之知。我欲学步兵，步兵哭太悲。我欲学渊明，渊明乞太饥。腰壶作弟子，青莲乃吾师。
湖耕歌
作者：宋湘
朝代：清
体裁：古风

且酌洞庭酒，来听湖耕歌。洞庭三万六千顷，农耕其一原非多。借问利几何，且勿算鱼虾。青茭为城苇为郭，高粱下稻生中阿。借问害几何，夏秋湖峨峨。鹭鸶为邻柳为里，中间不碍吾浮家。借问年几何，儿孙皆发华。自有乾坤有此水，湖神许我耕其涯。海有岛兮江有沱，洪涛恶浪兼天摩。洞庭湖神柔且和，白日不许游鼋鼍。天风虚与镜相磨，月明木脱秋微波。二百年来无寇魔，湖流汩汩膏湖禾。天子仁圣吏不苛，湖农生不惊催科。湖有鱼兮肥鸭鹅，农家岁岁牛生㸰。官从何处来，何不骑马船来过。农闻马背同橐驼。一生不见马，安能识橐驼。乐复乐，湖耕歌。
滇南胜境题壁
作者：宋湘
朝代：清
体裁：七言律诗

马蹄今日踏滇山，山在乾坤何处边。汉使石坛金碧气，佛门铃塔祖师禅。封疆六诏开荒服，道里中原认斗躔。回首十年香案直，退朝满袖只炉烟。
滩石
作者：宋湘
朝代：清
体裁：五言律诗

屯虎复腾雷，重重滟滪堆。洪流争一出，古铁积难开。险似防人到，舟偏破浪来。愧看垂钓者，高叠子陵台。
滩舟叹
作者：宋湘
朝代：清
体裁：古风

滩滩篙声酸，潭潭桨声楚。舟子不款曲，只诉滩舟苦。一山回一湾，此湾宁可数。三日无百里，一里十滩阻。官看滩头石，一牙复一股。此股与此牙，生以舟为脯。我篙与之争，作气仗一鼓。天明一盂饭，战斗直至午。腹鸣不足言，石尤风更侮。做官莫万里，耕田莫斥卤。官莫念舟人，滩声又如虎。
漫题
作者：宋湘
朝代：清

种菜英雄老，游山婚嫁迟。仙名留饮酒，官职折吟诗。肝胆今谁照，年华有镜知。飞鸿杳天际，独立看云时。
灌花吟
作者：宋湘
朝代：清
体裁：古风

朝朝课僮子，朝朝起灌花。花天花气力，得饮滋芳华。但得花香满，恣僮饱餐饭。僮子亦何辞，忽道一声远。昨日井汲浅，今日井汲深。汲深忧绠短，一日短一寻。借问远何许，桥头汲江水。出城复入城，一花行一里。不惜一里劳，但愿千花高。千花主人喜，千里僮何逃。嗟哉远如此，花开人槁矣。急收调水符，彼僮亦人子。
焦山寺题壁
作者：宋湘
朝代：清
体裁：七言绝句

莫谈文字莫谈禅，莫问生天第几班。身有仙风鹤有骨，只消一枕卧焦山。
煮瓜三首
作者：宋湘
朝代：清

厨舍逼侧来瓜香，童子咂咂围炉旁。入秋几日瓜可食，却忆春初分瓜秧。先生种瓜如种玉，日日浇瓜浇不足。釜中霍霍亦可怜，饥来且果先生腹。担头卖瓜满街走，园中摘瓜我自有。耆秦人炙省吾炙，味亦相同趣则否。先生不是东陵侯，汉阴之臾难可俦。只欲自号老农圃，妇子远隔生人愁。伐檀伐檀河之干，园有瓜兮长且团。于国于家一无补，安得假借非素飧。先生潦倒牛马走，万事蹉跎可回首。再欲作歌声己酸，不如有瓜且赊酒。
煮瓜三首·其一
作者：宋湘
朝代：清
体裁：古风

厨舍偪侧来瓜香，童子咂咂围炉旁。入秋几日瓜可食，却忆春初分瓜秧。先生种瓜如种玉，日日浇瓜浇不足。釜中霍霍亦可怜，饥来且果先生腹。
煮瓜三首·其一
作者：宋湘
朝代：清

厨舍逼侧来瓜香，童子咂咂围炉旁。入秋几日瓜可食，却忆春初分瓜秧。先生种瓜如种玉，日日浇瓜浇不足。釜中霍霍亦可怜，饥来且果先生腹。
煮瓜三首·其三
作者：宋湘
朝代：清

伐檀伐檀河之干，园有瓜兮长且团。于国于家一无补，安得假借非素飧。先生潦倒牛马走，万事蹉跎可回首。再欲作歌声己酸，不如有瓜且赊酒。
煮瓜三首·其三
作者：宋湘
朝代：清
体裁：古风

伐檀伐檀河之干，园有瓜兮长且团。于国于家一无补，安得假借非素餐。先生潦倒牛马走，万事蹉跎可回首。再欲作歌声已酸，不如有瓜且赊酒。
煮瓜三首·其二
作者：宋湘
朝代：清

担头卖瓜满街走，园中摘瓜我自有。耆秦人炙省吾炙，味亦相同趣则否。先生不是东陵侯，汉阴之臾难可俦。只欲自号老农圃，妇子远隔生人愁。
煮瓜三首·其二
作者：宋湘
朝代：清
体裁：古风

担头卖瓜满街走，园中摘瓜我自有。耆秦人炙耆吾炙，味亦相同趣则否。先生不是东陵侯，汉阴之叟难可俦。祇欲自号老农圃，妇子远隔生人愁。
爰盎晁错
作者：宋湘
朝代：清
体裁：七言绝句

天下殷忧七国强，后来深患是梁王。两贤何事竟相阸，白首同归应自伤。
独夜却寄范衍堂
作者：宋湘
朝代：清
体裁：五言律诗

棘刺藤梢岸，荒鸡漫狗村。孤舟眠病客，三老坐残樽。欢笑思前夕，邻家记小门。人生一陈迹，徙足已难论。
王允·其一
作者：宋湘
朝代：清
体裁：七言绝句

枯草寒风天亦悲，洛阳宫殿化烽时。何人恋楚屠羊说，满地宗周恤纬嫠。
王允·其三
作者：宋湘
朝代：清
体裁：七言绝句

太息残棋一着疏，贼奴傕泛未能锄。辞楼但祝东归好，臣魄犹当道路除。
王允·其二
作者：宋湘
朝代：清
体裁：七言绝句

倾身养虎我何心，缓步从牛恨久沈。共喜贼脐连日火，老臣回首泪沾襟。
王允·其四
作者：宋湘
朝代：清
体裁：七言绝句

柱折擎天哀复哀，汉家从此是残灰。桓灵儿戏知今日，辛苦南阳百战来。
王嘉
作者：宋湘
朝代：清
体裁：七言绝句

事到成哀不可收，滔滔沧海只横流。击杯对狱真丞相，尸谏犹闻卫史鰌。
王子卿太守寄示黄楼中为东坡颖滨两先生作生日诗属和
作者：宋湘
朝代：清
体裁：古风

徐州太守王子猷，好奇嗜古诗笔遒。黄楼六百年前事，款款报我西南陬。初述坡颖对床雨，中叙赋字连碑锼。末言子卯两生日，前导宾客后箕裘。心头有佛到西竺，眼中无俗祠浮邱。楚词绝好迎神曲，庄子第一逍遥游。可惜不寄碑六幅，使我夜梦空蟠虬。东坡笔迹谁可侔，何况其人居上楼。天上星辰天下士，无日乐亦无日愁。平生所历图画留，一屐一笠皆风流。死宜奔走万识字，顶香礼拜千千秋。所恨揽揆辰不犹，名高福减非臧谋。即此彭城岂乐土，驾天高浪生百忧。百年春梦婆儋耳，一生笛曲鹤黄州。况复力大穷可囚，同年生者呼作俦。殷勤远物寄生日，当时四海一子由。所喜子由神所庥，晚晴天气风和柔。回思老泉名子说，前知宁止才地求。河山风景雄且幽，红妆细马如旧不。陆机兄弟三间屋，一龛灯火青悠悠。劝君尔后醪脯羞，卯君之前从厥优，东坡只合花果稠。君不见我与东坡同丙子，学长不死空白头。
王尊王骏
作者：宋湘
朝代：清
体裁：七言绝句

后有三王接赵张，长安父老颂声长。翻因家有黄金术，一笑邛郲叱驭忙。
王章·其一
作者：宋湘
朝代：清
体裁：七言绝句

才脱牛衣虎口过，激昂初志不消磨。一声肠断箜篌引，浪阔波深公渡河。
王章·其二
作者：宋湘
朝代：清
体裁：七言绝句

凤来燕啄实堪伤，不合谆谆到荡肠。入告文章须体要，惜君疏处重君刚。
王良妻
作者：宋湘
朝代：清
体裁：七言绝句

人间歌舞斗罗衣，夫婿家家驷马肥。史册爱传司直妇，布裙田畔曳柴归。
王陵周勃
作者：宋湘
朝代：清
体裁：七言绝句

太尉安刘事未兴，陈平佐以戆王陵。宫中豫定三丞相，天授宁徒将将能。
班超·其一
作者：宋湘
朝代：清
体裁：七言绝句

虎头燕颌果封侯，葱雪龙沙掉臂游。但使此才留笔研，也应兄妹共千秋。
班超·其二
作者：宋湘
朝代：清
体裁：七言绝句

喜君生入玉门关，扶杖来看壮士还。三十一年头尽白，惜无苏武伴朝班。
琵琶亭题壁·其一
作者：宋湘
朝代：清
体裁：七言绝句

黄芦苦竹是谁家，踏到江亭日已斜。我亦多情又多泪，只无入拨旧琵琶。
琵琶亭题壁·其二
作者：宋湘
朝代：清
体裁：七言绝句

绕船明月奈何心，重把船头旧曲吟。老大琵琶弹不得，湿人衫袖自沾襟。
用东坡浴日亭韵题崔鼎来孝廉波罗外纪后盖余未尝一游其境也
作者：宋湘
朝代：清
体裁：七言律诗

唐时海水宋时天，夜气沧凉倚此湾。文字不来摹日月，韩苏知早占江山。宵来风雨通真宰，纸上王侯展圣颜。他日铜鼍声里过，终留名姓翠屏间。
田家镇谕弁丁
作者：宋湘
朝代：清
体裁：古风

朝逐粮艘行，暮逐粮艘宿。言到田家镇，但求官莫速。艘头说买篷，艘尾说买缆。治舟如治家，一鈌且百憾。官难不知舟，理当知治家。治家通治国，艘人安敢哗。斯言亦近情，我耳非真充。但恐私尔私，非我公言公。官书火急催，三月入瓜口。今年禦黄坝，未得飞挽走。扬庄换剥船，所资微山湖。湖水亦稍缩，鱼贯乃良图。我早搀人先，我迟落人后。两皆失事机，迟者咎滋厚。天子至明圣，彼苍至仁慈。大沛洪泽湖，清水刷黄泥。微山湖亦盈，闸开挂帆得。粮早达神仓，艘早归湖北。九月十月交，新米家家香。煮酒割大肉，今年早还乡。但愿众人心，努力趋前程。急打船头鼓，神心佑至诚。莫畏行路难，莫惜辞家苦。王事有程期，非我乐捶楚。作歌告千艘，冶事如治病。敢以苦药方，治尔心头硬。
甲戌元旦
作者：宋湘
朝代：清
体裁：七言律诗

曲阳守土经三月，望阙朝正第一遭。旧梦十年趋晓箭，新诗万里和仙桃。农桑祝岁春风入，晴雨关心晓色高。诹日补城兼治水，去年秋涨悯蓬蒿。
留别永昌士民四首·其一
作者：宋湘
朝代：清
体裁：五言律诗

一笑痴如我，闻鸡已下床。且迎新妇马，犹补故夫裳。日月今悬照，山川汉启疆。不过存古意，士读庶耕桑。
留别永昌士民四首·其三
作者：宋湘
朝代：清
体裁：五言律诗

广厦千间少，平生爱少陵。家无容膝屋，心有读书灯。安得田三顷，多栽树百层。明当与君别，巾发莫鬅鬙。
留别永昌士民四首·其二
作者：宋湘
朝代：清
体裁：五言律诗

此到真如梦，知难再续来。劳生人老大，歧路马徘徊。事业成鸡肋，心肝借酒杯。莫弹碑上泪，感慨勒铭才。
留别永昌士民四首·其四
作者：宋湘
朝代：清
体裁：五言律诗

风土殊清美，田畴亦贴平。铜关花作界，金齿水扶城。社酒销兵气，溪云足碓声。袖中焚讼牒，安稳抱孩婴。
留别永昌士民四首恭读道光六年正月三十日奉上谕通筹漕河全局先其所急凡八百七十二字恭纪三首·其一
作者：宋湘
朝代：清
体裁：五言律诗

自决高家堰，桃花汛又春。黄流沙几尺，清蓄水无唇。漕转收群策，河清仗圣人。尚烦宵旰虑，仍奉简书频。
留赠李尧山
作者：宋湘
朝代：清
体裁：七言律诗

飘然顾我飘然去，来不呢喃去不辞。世上葛藤须快剑，心中风雨有深卮。客除消渴犹苓朮，节近端阳始荔枝。明日湖山深处去，潮生月落挂帆时。
疏广疏受
作者：宋湘
朝代：清
体裁：七言绝句

赐金设酒话生平，旧有田庐一不赢。今古艳传缘底事，东都门见两先生。
疫鬼哭·其一
作者：宋湘
朝代：清
体裁：古风

呜呜呜，独独独。疫鬼不能言，我代疫鬼哭。疫鬼亦有骨，疫鬼亦有肉。疫鬼亦有伯，疫鬼亦有叔。一自逢天灾，未死受百毒。思水不得水，思粥不得粥。何况思药汤，弃置堆草屋。求死不得死，求速不得速。何曾是病亡，架火烧冬木。问伯叔何在，青山头上伏。问骨肉何在，绿水旁边宿。昨日连理枝，今成孤生竹。昨日共命鸟，今成不祥鵩。只道走者生，谁怜死者酷。愿官勿复问，更问鬼更哭。呜呜呜，独复独。
疫鬼哭·其三
作者：宋湘
朝代：清
体裁：古风

呜呜呜，读读读。官代疫鬼言，疫鬼不再哭。官是土地神，知阳间人畜。官是城隍神，知阴闻祸福。死生自有命，人理安可覆。焉有恩爱人，转眼为荼毒。病者长已矣，安者恐不足。焉有禽兽心，享年食田谷。死者长已矣，生者恐又哭。疫鬼无所思，瘦鬼无所祝。罪业遍受过，寒风吹古木。但祝来世生，无伯亦无叔。但祝来世生，无骨亦无肉。跳出鬼门关，来唱疫鬼曲。呜呜呜，读复读。
疫鬼哭·其二
作者：宋湘
朝代：清
体裁：古风

呜呜呜，酷酷酷。疫鬼言未了，我再代鬼哭。疫鬼亦有田，疫鬼亦有屋。疫鬼亦有米，疫鬼亦有谷。一自气断绝，路人抬棺木。或弃在水旁，或弃在山麓。下无寸土坑，上无寸土筑。尚喜有棺材，敢想清明哭。雷霆鸣棺头，风日裂棺足。血水流草根，嗥嗥狼相逐。伯叔何所言，言是天之戮。骨肉何所言，言是地之辱。生前不爱好，死当受此狱。谁知酆都城，只言鬼薄福。但愿爱好人，长生富奴仆。愿官告路人，莫告鬼伯叔。愿官告木石，莫告鬼骨肉。呜呜呜，酷复酷。
病起对菊
作者：宋湘
朝代：清
体裁：七言律诗

自见黄花一酌违，捲帘香浅上人衣。人逢秋老心先瘦，花到名高理不肥。收拾败栏求妇线，剪裁馀蕊插儿扉。风微月出贪清坐，又听湖天几雁飞。
病起将返惠州留赠家药径
作者：宋湘
朝代：清
体裁：七言律诗

吾家名士不名医，我命从君续亦奇。一月破除新鬼录，两番悲痛老疮痍。炎风吹面因余瘦，别日留诗为汝迟。真性过人才过我，高歌青眼有谁知。
瘦仆请假
作者：宋湘
朝代：清
体裁：七言绝句

再拜帘前泪两行，一声行矣莫思量。刘安鸡犬今丹食，去乞留侯辟谷方。
癸未除夕
作者：宋湘
朝代：清
体裁：七言律诗

古今无迹暗推移，昼夜天光鬓发知。诗稿编年惊耄及，人情讳老愿春迟。姓名已愧边氓识，事实谁当异日思。爆竹满城花满户，屠苏婪尾抚头时。
癸酉四月十二日题朱野云所作万柳堂雅集图后寄呈督漕芸台夫子时方忧旱
作者：宋湘
朝代：清
体裁：古风

昨日访朱八，示我先生书。书中意良苦，字字非欢娱。今日朱八来，索寄先生诗。我诗亦何有，不敢伤别离。别离岂不伤，感时愁更长。经冬不一雪，一雪分寸强。入春不一雨，一雨杯勺量。去年看麦苗，四月如云黄。今年看麦苗，四月如草芒。芒者且如此，枯者奚所望。都城百万家，醉饱因神仓。迩来饼家饼，下弦明月光。借问价几何，上弦月未央。天子父母心，何止如成汤。况闻东南漕，插竹屯帆樯。所仰微山湖，尺水已咫浆。山东与河南，道殣难具详。但说道旁树，有骨无皮瓤。天子父母心，日夜格穹苍。所望诸大臣，协恭召天祥。所望诸小臣，敬慎消天殃。三日一以雨，百谷抽新秧。五日再以雨，平地秋陂塘。七日三以雨，鱼肉轻籺糠。天子弹风琴，臣工赓明良。昨读先生书，郁郁愁中肠。中外略相似，难与外人扬。偶一话畴曩，佳日花间觞。春风吹故枝，美人天一方。乃者十数子，重寻万柳堂。先生所旧游，古壁悬琳琅。朱八老好事，粉墨传芬芳。云将寄江南，责诗如责偿。我非杜少陵，残杯安足尝。略似曹景宗，剩韵犹可商。借此纸皎皎，写我心茫茫。苦乐不相入，异梦而同床。先生见此诗，将毋小子狂。
登合江楼即用东坡先生寓居韵
作者：宋湘
朝代：清
体裁：古风

朱楼带水何悠哉，荒荒万点青山开。此是东坡一杯处，聊复一中披襟来。江上新诗吟信美，楼中老人呼不起。白鹤峰前一片云，东新桥下千年水。千年流水无故新，代代今人望古人。为问罗浮真一酒，何似云安曲米春。
登晾鹰台
作者：宋湘
朝代：清
体裁：七言律诗

元室君臣夜猎归，国门留此晾鹰台。寒沙立马荒荒没，落日盘雕故故来。飞放泊前空水阔，医无闾外阵云开。书生不解腰弓矢，怀古登临暮角哀。
白鹤峰东坡先生故居后六首·其一
作者：宋湘
朝代：清
体裁：五言律诗

古瓦千年在，奇才一相难。半生多请郡，万里此镌官。有德邻聊卜，无邪思自看。客心私淑地，一过一凭栏。
白鹤峰东坡先生故居后六首·其三
作者：宋湘
朝代：清
体裁：五言律诗

磨蝎难逃命，臣心本致君。青山今日屋，白鹤古时云。为想罗浮兴，翻思醉睡欣。昔人皆已死，来者阿谁闻。
白鹤峰东坡先生故居后六首·其二
作者：宋湘
朝代：清
体裁：五言律诗

文字真何罪，君王况未疏。偪人吟过岭，许我和移居。田舍悬阳羡，樽罍迫岁除。所欣方太守，诗走尚蜗卢。
白鹤峰东坡先生故居后六首·其五
作者：宋湘
朝代：清
体裁：五言律诗

未了田家屐，重招春梦魂。文心真海外，老况不柴门。庵变桄椰叶，山荒枸杞园。平生多故国，回首定江村。
白鹤峰东坡先生故居后六首·其六
作者：宋湘
朝代：清
体裁：五言律诗

一例南飞鹤，风流宁远军。休将赤壁赋，来薄上梁文。盘好供丹荔，祠兼唤梦云。秀才应解事，灯火念宵分。
白鹤峰东坡先生故居后六首·其四
作者：宋湘
朝代：清
体裁：五言律诗

难弟循州住，佳儿白水游。天涯忠孝伴，楼外月人留。父老悬青史，林婆识白头。独怜新井溢，明日已琼州。
白鹤峰谒东坡先生故居四首·其一
作者：宋湘
朝代：清
体裁：古风

晨起支尺筇，来上白鹤顶。崇阶可百级，道高心已领。入门拜堂前，遗像肃高囧。焉知神似不，指月得其影。平生未见心，已见不敢请。下堂复升堂，徘徊见遗井。
白鹤峰谒东坡先生故居四首·其三
作者：宋湘
朝代：清
体裁：古风

长江在北户，青山满墙头。青山自万古，长江亦千秋。先生不到此，荒荒空一邱。当时事已过，何必重怨尤。请看题诗处，江天如许悠。
白鹤峰谒东坡先生故居四首·其二
作者：宋湘
朝代：清
体裁：古风

曰德有邻堂，曰思无邪斋。郁郁八大字，千年还复佳。岂非有精灵，海天驱风霾。太守好事者，摹勒重安排。此功亦不小，后世有吾侪。
白鹤峰谒东坡先生故居四首·其四
作者：宋湘
朝代：清
体裁：古风

少小爱古人，文章杜与李。馀子自卓卓，先生三而已。李杜不南游，私公如桑梓。翟生亦何缘，林婆良独喜。刘安为神仙，鸡犬无生死。旧时合江楼，今日西湖里。愧吃惠州饭，我生亦丙子。
白鹭
作者：宋湘
朝代：清
体裁：古风

白鹭一双复一只，一只一双皆雪白。太液池边见尔来，何时飞向江天碧。鱼虾滋味有许长，江湖水阔秋云凉。芦花到处霜茫茫，鸣雁前头谋稻粱。
盂兰词
作者：宋湘
朝代：清
体裁：古风

鬼不怜人人怜鬼，盂兰大会夜如水。削竿挂衣钱剪纸，蜡泪倒流风旋起。嗟哉盂兰何所始，昨烧纸人今又死。天荒地老不见人，瑟缩暗中随鬼尾。吁嗟汝鬼莫悲酸，年年此夜会盂兰。街东偪侧街西走，疏萤照路青盘盘。星高月堕开鬼市，鬼中得钱鬼中使。吁嗟汝鬼乐可知，异乡故国皆分离。生前分离生前苦，死后心肝已黄土。君不见战场沈沈蜀连楚，今宵独哭孤儿女。
盆池菖蒲歌答陈石士编修
作者：宋湘
朝代：清
体裁：古风

神仙服菖蒲，贵石不贵泥。泥菖与夏菖，本草夙所犁。而我盆池中，随手莳萟之。初若田分秧，雨日俱不支。渐如怀新苗，剡剡交风漪。久乃蔓孙子，横出不可堤。秋风吹江湖，蒹葭生洲湄。蓑衣青箬笠，十载轻抛离。略此缀清景，远梦语谁知。西江陈石士，心眼偏好奇。忽见紫茸花，亟出游仙词。吁嗟石士痴复痴。人生惟有钓竿乐，白日升天亦何为。
盆花
作者：宋湘
朝代：清
体裁：五言律诗

盆花不自后，红紫竞春姿。帘影初分处，茶声正熟时。因香移几近，为韵惜看迟。澧浦秋兰晚，谁知有所思。
看剑
作者：宋湘
朝代：清
体裁：五言律诗

岂可龙吟匣，无人夜引杯。倚天多岁月，知己必张雷。仙侠飞腾在，风尘拂拭开。平生不弹铗，不为食鱼来。
看瓜
作者：宋湘
朝代：清

去年瓜大今年小，今年瓜迟去年早。去年瓜好雨亦好，今年雨涝瓜苗夭。拖泥带水补种瓜，秋来的的瓜初花。风露清微日光爽，蜂腰莺脰交篱笆。先生顾之色亦喜，晚食得少味应美。但莫秋雨复秋田，打落瓜花兼瓜子。城外园丁一万家，可曾翻覆泥瓜车。
督运过黄州寄题二赋堂
作者：宋湘
朝代：清
体裁：五言律诗

事去千年远，江来万里流。三分遗赤壁，两赋在黄州。风月孙曹后，山川壬戌秋。征夫有王事，不敢挟箫游。
砌草
作者：宋湘
朝代：清
体裁：五言律诗

砌草不自歇，东风皆有情。出山纡远志，委地小成名。岁抱门庭寂，春逢雨露生。不愁烧野火，莫管斗清明。
祭灶
作者：宋湘
朝代：清
体裁：七言律诗

不乞蒸豚且击鲜，不求成佛又生天。官经三考二千石，水饮回流七八年。壮不如人何况老，贫终非病未须怜。东皇若问臣消息，莫道莱芜甑久悬。
祭灶日作
作者：宋湘
朝代：清
体裁：七言律诗

雪消寒烬火炉和，日影移黄夕鸟过。残腊放衙人语少，丰年馈碓稚声多。酒怀似井枯思凿，诗理如铜绣试磨。难得荒斋一无有，邻梅肯借两三柯。
祭遵祭彤·其一
作者：宋湘
朝代：清
体裁：七言绝句

从来壮士耻为儒，说剑论刀恐贾胡。君看云台祭征虏，雅歌对酒复投壶。
祭遵祭彤·其二
作者：宋湘
朝代：清
体裁：七言绝句

从来边将去谁思，善捕能禽快一时。君看辽东祭太守，乌桓谒冢又鲜卑。
祭风台
作者：宋湘
朝代：清
体裁：七言律诗

何处烧军问劫灰，舟人指点祭风台。灵旗暗转江云动，古柏阴生水鹤来。吴蜀君臣俱健者，东南草木尽兵材。谁教八十馀三万，赤得千秋一壁回。
秋思
作者：宋湘
朝代：清
体裁：五言律诗

白鸟低飞处，黄鸡独唱间。孤舟一江水，秋叶万重山。酒渴窥残瓮，人劳得老颜。三年三万里，天地几间关。
秋晚
作者：宋湘
朝代：清
体裁：七言绝句

风阶落叶转如车，疏雨凉云夜煮茶。看过菊花秋事尽，好留明月照梅花。
秋晚准提阁二首·其一
作者：宋湘
朝代：清
体裁：五言律诗

湖到山前大，天从海外微。城眠江暗转，村出树明围。半阁新枫叶，三秋老客衣。频来无一事，扪虱送斜晖。
秋晚准提阁二首·其二
作者：宋湘
朝代：清
体裁：五言律诗

叶带疏钟下，人先一鸟高。眼前身是粟，天际鹤无绦。两塔捧云定，一灯蹲佛牢。风幡无限理，江月自江涛。
秋海棠四首限花字情字韵·其一
作者：宋湘
朝代：清
体裁：五言律诗

无泪寄天涯，人归莫问花。虫声游子屋，草色美人家。碧血销难尽，罗衣薄自遮。年年秋满地，冷月一窗纱。
秋海棠四首限花字情字韵·其三
作者：宋湘
朝代：清
体裁：五言律诗

青冢葬琵琶，人间尚见花。红颜春不嫁，白露客无家。易堕长干月，难支塞北笳。可怜心一寸，折折有天涯。
秋海棠四首限花字情字韵·其二
作者：宋湘
朝代：清
体裁：五言律诗

落日又边城，古墙花自生。关山长有恨，风露总无情。薄命真秋草，三生一艳名。古来儿女泪，如尔几盈盈。
秋海棠四首限花字情字韵·其四
作者：宋湘
朝代：清
体裁：五言律诗

芳草只如此，美人何许情。面留今日看，心未古时明。墙角夜多雨，楼头秋几声。君看花上泪，那不感平生。
秋阴三绝句
作者：宋湘
朝代：清

秋阴如梦不思醒，暮雨朝风亦自停。园里菊英三百本，争人瘦影入虚棂。不关多病故人疏，昼掩柴门百虑除。削竹补篱深护菊，移香就枕细摊书。通家子弟陈香浦，百里能分小摘梨。枨触旧游秋又老，盘山红叶寺东西。
秋阴三绝句·其一
作者：宋湘
朝代：清

秋阴如梦不思醒，暮雨朝风亦自停。园里菊英三百本，争人瘦影入虚棂。
秋阴三绝句·其三
作者：宋湘
朝代：清

通家子弟陈香浦，百里能分小摘梨。枨触旧游秋又老，盘山红叶寺东西。
秋阴三绝句·其二
作者：宋湘
朝代：清

不关多病故人疏，昼掩柴门百虑除。削竹补篱深护菊，移香就枕细摊书。
种花一年二首·其一
作者：宋湘
朝代：清
体裁：四言诗

种花一年，看花十日。此十日中，风雨六七。置酒高堂，左壶右觞。昼日苦短，继此烛光。此烛之光，君子之昌。
种花一年二首·其二
作者：宋湘
朝代：清
体裁：四言诗

看花十日，种花一年。不惜种苦，惜人不怜。高堂置酒，前宾后友。彻尔鼓钟，听此扣缶。此缶之扣，君子之守。
种花三首
作者：宋湘
朝代：清

北院槐树阴，日光午未杲。南院阴不到，杲杲达昏晓。同时所种花，南黄北青了。青者岂不喜，阴多露亦少。黄者岂不怜，脉炼气深老。不信待他日，花开看谁好。人生立功名，岂在迟与早。种木计十年，种花计一岁。取适耳目前，亦贵使其继。朝来买花苗，红紫杂琐细。僮仆争艺之，顷刻一庭砌。诘旦掇新华，良亦盛佳丽。顾予独永怀，秋风会时至。何不多种菊，以为晚节计。瓜蔓三尺长，豆蔓三尺短。绿叶何盘盘，一一穿篱眼。篱眼纵且横，中间花为城。行列既布置，深浅亦调停。时时察虫蚁，保护根与茎。灌溉苟不惰，理可回干晴。
种花三首·其一
作者：宋湘
朝代：清

北院槐树阴，日光午未杲。南院阴不到，杲杲达昏晓。同时所种花，南黄北青了。青者岂不喜，阴多露亦少。黄者岂不怜，脉炼气深老。不信待他日，花开看谁好。人生立功名，岂在迟与早。
种花三首·其一
作者：宋湘
朝代：清
体裁：古风

北院槐树阴，日光午未杲。南院阴不到，杲杲达昏晓。同时所种花，南黄北青了。青者岂不喜，阴多露亦少。黄者岂不怜，脉鍊气深老。不信待他日，花开看谁好。人生立功名，岂在迟与早。
种花三首·其三
作者：宋湘
朝代：清
体裁：古风

瓜蔓三尺长，豆蔓三尺短。绿叶何盘盘，一一穿篱眼。篱眼纵且横，中间花为城。行列既布置，深浅亦调停。时时察虫蚁，保护根与茎。灌溉苟不惰，理可回乾晴。
种花三首·其三
作者：宋湘
朝代：清

瓜蔓三尺长，豆蔓三尺短。绿叶何盘盘，一一穿篱眼。篱眼纵且横，中间花为城。行列既布置，深浅亦调停。时时察虫蚁，保护根与茎。灌溉苟不惰，理可回干晴。
种花三首·其二
作者：宋湘
朝代：清

种木计十年，种花计一岁。取适耳目前，亦贵使其继。朝来买花苗，红紫杂琐细。僮仆争艺之，顷刻一庭砌。诘旦掇新华，良亦盛佳丽。顾予独永怀，秋风会时至。何不多种菊，以为晚节计。
种花三首·其二
作者：宋湘
朝代：清
体裁：古风

种木计十年，种花计一岁。取适耳目前，亦贵使其继。朝来买花苗，红紫杂琐细。僮仆争蓻之，顷刻一庭砌。诘旦掇新华，良亦盛佳丽。顾予独永怀，秋风会时至。何不多种菊，以为晚节计。
秦琴山属题五芝图即寄戴子絅孙池子生春
作者：宋湘
朝代：清
体裁：古风

图中秀五芝，三芝吾未识。二子从我游，吾目日百拭。冀且瑞天下，不止宝一国。七载游昆华，采采非不力。细草与孤花，天秀终可测。自从识二芝，始叹富媪德。世无韩昌黎，谁当师籍湜。并坐鼓瑟琴，面岂可使北。醴泉膏其根，湛露荣其色。粲粲神仙粮，焉得不采食。骐驎风生蹄，凤凰云传翼。览辉千仞翔，腾光万里息。勖哉谢二芝，并向三芝述。
竹至句答
作者：宋湘
朝代：清
体裁：七言绝句

带露和烟风一担，依山近水石双栏。不知今夜西湖月，可似东堂几叶看。
笼鸟
作者：宋湘
朝代：清
体裁：五言律诗

笼鸟不自寂，澜翻朝暮音。如言此间乐，难答主恩深。侧目看云路，回头见鹤阴。无端忽愁绝，何处旧山林。
答和甫索饮
作者：宋湘
朝代：清
体裁：七言绝句

唾手功名叉手才，连番跋扈避春雷。人间万事如杯洒，渴后方知得味来。
答和甫雨夜见怀二首·其一
作者：宋湘
朝代：清
体裁：七言绝句

枕上思量医我药，床前料理各人书。世传已死吾何敢，病不妨诗酒且除。
答和甫雨夜见怀二首·其二
作者：宋湘
朝代：清
体裁：七言绝句

楼内灯光楼外雨，君诗七字此清凉。病人药碗茶床外，却又多君一炷香。
答李和甫兼酬翁乙峰同年四首·其一
作者：宋湘
朝代：清
体裁：古风

惠州赠答人，旧雨难回首。潮州有赠答，三两惟佳友。客子转如蓬，寸心复何有。赖得山水缘，兼之一杯酒。以此磨岁年，且亦守其口。作诗本无诗，遑论朽不朽。
答李和甫兼酬翁乙峰同年四首·其三
作者：宋湘
朝代：清
体裁：古风

丰湖一尺草，乃是劳者歌。非今亦非古，漫与聊哦哦。骚雅既昔人，来者洪其波。力必与之角，毋乃心自磨。有底事不了，一奖而一诃。风来庭柯鸣，风过无鸣柯。
答李和甫兼酬翁乙峰同年四首·其二
作者：宋湘
朝代：清
体裁：古风

二李善我谑，感激皆有致。大李尤潇洒，得饮薄文字。文字岂不佳，酒中别位置。对之殊畅然，非醉非非醉。后来得翁子，同门老昆季。报我一篇诗，进我解脱义。解脱我不知，杯前问杯事。
答李和甫兼酬翁乙峰同年四首·其四
作者：宋湘
朝代：清
体裁：古风

诗来久不报，守此一瓯药。便死知未尔，鬼剧乃太恶。困我不能吟，束我不许酌。我酌亦何害，我吟岂无托。竖子何忌为，駃騠授之索。愿言二三子，起我以深爵。
答李尧山詹簿寄画竹
作者：宋湘
朝代：清
体裁：古风

尧山十年不相见，朝来寄我十竹枝。淇园渭川忽到手，洒落又过少年时。自言此事可以老，可惜未有东坡知。平生芷湾最好事，放眼不顾旁人嗤。我竹纵非与可比，尔诗亦未眉山追。何不出尔一枝笔，战我十幅青蛟螭。我见此语忽失笑，开堂四壁高悬之。森森果有谷雨滴，飒飒更满林风吹。时刚六月气无暑，日正卓午炎生曦。我生作诗不用法，纵横烂漫随所之。我生作字略用法，当其酣处尤支离。自谓此意世寡识，谁知尔竹争吾奇。可惜年华日衰老，我方懒废君腾驰。别有八幅新拓本，居然古刻非今为。颇闻伐石泰山侧，万牛运戴供镌槌。尧山此腕若不脱，刻斲粉箨无春雷。昔我镌诗百十首，至今自笑追不回。人生笔墨游戏耳，求名一艺宁非痴。纵使家家奉香火，千秋万岁我知谁。虽然尧山莫复疑，浓磨大碗墨淋漓。茶熟香温足挥洒，犹强博弈枯须眉。我今万里尘事縻，颔间尚有吟诗髭。来竹一竿诗一首，请君再寄风猗猗。
答绣子嘲饮
作者：宋湘
朝代：清
体裁：七言绝句

一日应须一百杯，月光西落东飞回。昨宵醉是昨宵月，有底今宵不饮来。
答赠李绣子孝廉兼柬乃兄和甫解元
作者：宋湘
朝代：清
体裁：古风

前年客潮州，大李与我成绸缪。今年客潮州，小李亦至复何求。我辈萍蓬俱草草，世间万事那足道。只有文章一寸心，千秋四海同怀抱。我从前年别帝京，眼中名士落风尘。据鞍上马向东去，要窥阙里搜周秦。泰山之云东海水，一口吸到腰腹里。翻身散作霞满天，元气淋漓五色纸。谁谓龙身翻久藏，娉婷不嫁琅琊王。蟆母连朝去衣锦，罗敷归来还采桑。我有一樽酒，此酒名招魂。自来不得意，曾酹屈灵均。我有一张琴，此琴名知音。自来少同调，挂在高山岑。潮州城南江水深，潮州城北千松林。携琴呼酒弹复斟，古人何古今何今。不然短衣疋马射虎吾亦得，二李但来莫默默。
纳凉四咏 其一 荷雨
作者：宋湘
朝代：清
体裁：五言绝句

窈窈披远香，泼泼出虚响。山雨日一来，我以耳鼻享。
纳凉四咏 其三 蝉声
作者：宋湘
朝代：清
体裁：五言绝句

高柳半天青，斜阳下更明。一声一遮了，碧树如许情。
纳凉四咏 其二 竹风
作者：宋湘
朝代：清
体裁：五言绝句

竹叶何泠泠，竹竿何策策。回头看花影，人衣皆浅碧。
纳凉四咏 其四 萤影
作者：宋湘
朝代：清
体裁：五言绝句

露下千虫声，风前一萤影。夜色到花栏，秋光动梧井。
绝句三首·其一
作者：宋湘
朝代：清
体裁：五言绝句

黯黯山浮碧，鳞鳞水作秋。牛羊各茅巷，鸥鹭共沙洲。
绝句三首·其三
作者：宋湘
朝代：清
体裁：五言绝句

一山重一水，一水涵一天。可惜湖上客，不耕湖上田。
绝句三首·其二
作者：宋湘
朝代：清
体裁：五言绝句

藤菜高围屋，槿花明出墙。顿顿苏玉局，家家黄四娘。
缸鱼
作者：宋湘
朝代：清
体裁：五言律诗

缸鱼不自小，其乐亦悠哉。拳石藏身得，钱荷掉尾开。狎人游泳上，见月噞喁来。水尺江湖阔，天空无钓台。
翟义·其一
作者：宋湘
朝代：清
体裁：七言绝句

义兵东郡怒如雷，孺子看他抱几回。此事不宜成败论，真人白水惜迟来。
翟义·其三
作者：宋湘
朝代：清
体裁：七言绝句

五侯十将几多时，择到刘婴事可知。天下岂无人似我，伤心周孔诈群儿。
翟义·其二
作者：宋湘
朝代：清
体裁：七言绝句

移檄如何檄不传，当时四海失心肝。可怜一段周公诰，抄与千年发指看。
翟义·其五
作者：宋湘
朝代：清
体裁：七言绝句

再拜君前一炷香，报君一语笑应狂。虞时匕首天边斗，此虏团团转未央。
翟义·其六
作者：宋湘
朝代：清
体裁：七言绝句

太息长安火赤眉，更无人记徙薪时。新恩若准封闾墓，姊子陈丰亦可儿。
翟义·其四
作者：宋湘
朝代：清
体裁：七言绝句

只求先帝识名埋，臣父高陵骨尽灰。道路不须重饮恨，同坑万鬼嚼奸来。
翻车行
作者：宋湘
朝代：清
体裁：古风

雪深一尺，泥深一尺。覆辙之下泥兼石，骡力马力支不得。寒阴漫漫路昏黑，雪晴不晴天未测。我车独不翻，不翻亦偶然。春冰偪虎尾，与尔车夫相周旋。吁嗟乎车夫，周道荡荡王所谟。自来翻车者，意气皆雄粗。一或有不戒，为他人笑呼。驱之驱之慎勿疏。吁嗟乎，岂徒尔车夫。
翼奉李寻
作者：宋湘
朝代：清
体裁：七言绝句

汉室中衰舅后鸣，年年灾异万方惊。当时公等阴阳学，亦自条条说得明。
耿弇耿恭·其一
作者：宋湘
朝代：清
体裁：七言绝句

为将当为好畤侯，不教贼虏乘舆忧。百官明日临淄到，酾酒军门手击牛。
耿弇耿恭·其二
作者：宋湘
朝代：清
体裁：七言绝句

为将休为耿伯宗，孤城疏勒虏围重。凿山乞水臣能拜，煮弩作粮侯不封。
肺病
作者：宋湘
朝代：清

骨发秋风入，山猿咳嗽如。聒邻疑老大，废业负居诸。高枕年无赖，垂头月有余。可怜成底事，四十此寒樗。
肺病
作者：宋湘
朝代：清
体裁：五言律诗

骨发秋风入，山猿咳嗽如。聒邻疑老大，废业负居诸。高枕年无赖，垂头月有馀。可怜成底事，四十此寒樗。
脚病
作者：宋湘
朝代：清

瘦马伤蹄日，英雄抚髀时。避人扶小竖，削杖废长棰。筋骨千锤折，乾坤一絷维。平生浪蓬转，今日守株为。
脚病
作者：宋湘
朝代：清
体裁：五言律诗

瘦马伤蹄日，英雄抚髀时。避人扶小竖，削杖废长箠。筋骨千锤折，乾坤一絷维。平生浪蓬转，今日守株为。
腊丁峡
作者：宋湘
朝代：清
体裁：七言绝句

树云深可五千尺，涧水鸣疑一万重。此段画图西蜀有，巫山恨不十三峰。
自作三首·其一
作者：宋湘
朝代：清
体裁：五言律诗

自作滇南吏，东流逝不归。巢痕春末扫，燕子雨难飞。唐突新歌扇，凄凉旧舞衣。一声苏学士，双泪梦婆挥。
自作三首·其三
作者：宋湘
朝代：清
体裁：五言律诗

自作滇南吏，匆匆忽十年。举头何处月，此地百回圆。结屋山花里，买舟春水前。兹怀何日遂，东望转茫然。
自作三首·其二
作者：宋湘
朝代：清
体裁：五言律诗

自作滇南吏，生涯可说无。貌同民共瘦，心与月齐孤。朝暮监州牒，星霜六诏图。参军解蛮语，何止一鲰隅。
自嗤
作者：宋湘
朝代：清
体裁：七言律诗

未信平生无性癖，自嗤吾老不人豪。掩关十架破书乐，上路一肩行李劳。剑色蜀门提枥马，酒痕燕市拥宫袍。壮游几日今成梦，历历边霜抚鬓毛。
自惠州之羊城养痾博罗舟中一首
作者：宋湘
朝代：清
体裁：五言律诗

凉树江村晚，孤帆病枕浮。风迟山细转，日落水深流。酒戒闻酤叹，鱼馋兴卖谋。自从湖里住，两载不江头。
自腊丁至大青树山涧雷鸣吟一绝句
作者：宋湘
朝代：清
体裁：七言绝句

耳根半日响逄逄，四十里程雷转空。此水莫从天上落，马蹄围在万山中。
自顺宁返大理蒙化道中喜见点苍山
作者：宋湘
朝代：清
体裁：古风

故山如故人，况复故人妙。何能见妙人，不言亦不笑。自我行三月，日苦乱山闹。今日蒙化山，始觉开展稍。忽然见点苍，百里外照耀。雪光与云容，一豁一缭绕。真乃峰丈人，西南扼其要。岂惟气象殊，精神可天告。云雪亦常事，异境乃独造。夏杪雪微消，秋初雪已冒。腰云初作带，顶云旋成帽。戎戎气一合，漠漠峰在罩。只言云可囊，谁知雪已窖。凌虚出飞动，转势即深奥。明入龙尾关，夕卷风头纛。即钓海上鱼，去采山中芼。
自题·其一
作者：宋湘
朝代：清
体裁：七言绝句

旁人观斗眼光清，点鬼閒情选佛情。地下相逢应一笑，古人难做是知名。
自题·其一
作者：宋湘
朝代：清
体裁：七言绝句

灯前留影墓中人，蠹简重翻故又新。莫怪东坡频说鬼，坐间都有百年身。
自题·其二
作者：宋湘
朝代：清
体裁：七言绝句

不肯谀人况骂人，自然欢喜自然瞋。高山流水凭君听，原说高歌有鬼神。
自题·其二
作者：宋湘
朝代：清
体裁：七言绝句

葫芦本相小庄严，毫颊才从活处添。敢道卷中人已死，挑灯夜雨理吟签。
舟中读律
作者：宋湘
朝代：清
体裁：五言律诗

万转山仍腹，千盘水更边。孤舟吟送日，远宦路消年。奔走人情习，衰迟客气蠲。读书还读律，展卷已愀然。
舟中读范文正公岳阳楼记
作者：宋湘
朝代：清
体裁：七言律诗

连朝风浪阻征期，三尺篷窗一酒卮。遣闷无如开卷好，对公真悔读书迟。先忧后乐何人语，去国怀乡此日知。齑粥文章天下任，教人长忆秀才时。
舟到九江述怀
作者：宋湘
朝代：清
体裁：七言律诗

九江关外江天大，两月船头晦朔更。湖口喜今开眼见，粮艘从此趁风行。但祈黄水低清水，敢缓南程误北程。手把河渠新旧志，心悬闸路浅深情。
舟夜
作者：宋湘
朝代：清
体裁：七言律诗

骑马乘船接不停，今宵诗思满烟汀。心无一事江天大，路渐中原耳目醒。霜落沙光浮远白，月明山影倒深青。丁宁煮酒浇舟子，多唱渔歌我卧听。
舟泊岳阳郭外
作者：宋湘
朝代：清
体裁：七言律诗

楚山千里来江上，秋色三分入洞庭。初夜星辰粘渚白，落帆天地扑船青。客心无寄吟山鬼，舟路多闻检水经。明日移桡向何处，岳阳城郭树冥冥。
舟泊岳阳郭外
作者：宋湘
朝代：清

楚山千里来江上，秋色三分入洞庭。初夜星辰黏渚白，落帆天地扑船青。客心无寄吟山鬼，舟路多间检水经。明日移桡向何处，岳阳城郭树冥冥。
舟滞遣闷·其一
作者：宋湘
朝代：清
体裁：古风

人事有早晚，千言雏发矇。江行有迟速，不言人既通。顺风逐流水，一日千里东。风逆水不流，破浪神无工。以此浅近理，解脱烦忧胸。百龄欲其迟，千里欲其速。强作甚解事，所以多宠辱。请看老渔翁，夜夜沙头宿。
舟滞遣闷·其二
作者：宋湘
朝代：清
体裁：古风

天地大包裹，中间即流水。人身大包裹，中间气血耳。气血不流通，广其名曰死。舟楫不流通，撮其词曰泥。人死不可生，舟泥尚可起。或推或挽之，或行或且止。或道利用塞，或法利用驶。但得气达血，自转苦作喜。今日舟行迟，迟亦偶然尔。莽荡天下事，我歌有至理。
舟行八日见居民沿山筑寨防寇寄军营官长二首·其一
作者：宋湘
朝代：清
体裁：五言律诗

山下断人行，山头寨鼓鸣。松根栖夜火，石骨錾金城。草木兵消息，豺狼祸重轻。百年闻父老，忍见乱离情。
舟行八日见居民沿山筑寨防寇寄军营官长二首·其二
作者：宋湘
朝代：清
体裁：五言律诗

鸡犬走狸鼪，云中伏尚惊。选山趋剑戟，随路问军营。鬼窟能仍啸，春田殆不耕。人情此汹惧，一为请长缨。
舟过派尾讯匪徒作乱处
作者：宋湘
朝代：清
体裁：五言律诗

杀气山犹黯，风腥鬼亦迷。如何不牧豕，无故作醯鸡。妻子今车裂，邻人昔屋栖。百年消此劫，惆怅夜枭啼。
船头月下
作者：宋湘
朝代：清
体裁：七言绝句

江风泛泛送行人，江月逢人秋更亲。忽想二千年上事，此间照过屈灵均。
花洲曲有赠
作者：宋湘
朝代：清
体裁：四言诗

洲上花开，洲前水流。花开水流，何以解忧。我有斗酒，执子之手。人生百年，终焉白首。弹我瑶筝，鸣我素琴。明月在天，莫知子心。子心伊何，秋风始波。七月七日，双星渡河。抽刀断水，水流夺刀。只恐松柏，化为蓬蒿。彼落者花，彼流者水。愿言斯曲，以赠之子。
花翎行为景福泉观察作
作者：宋湘
朝代：清
体裁：古风

赋诗不退贼，使人轻书生。弃书而学剑，使人呼老兵。每忆破蔡州，荼火照山明。晋公诚伟人，司马亦得朋。读书果有用，遇事乃效能。古有进贤冠，文德昭其荣。亦有侍中貂，以表武功成。信赏不僭滥，此义垂千春。乃者临安役，天讨收长鲸。使君实襄事，夙夜不遑宁。储胥护风云，帷幄扬雷霆。坐识势破竹，行闻亲请缨。沈沈鬼狐窟，五旬胥荡平。元老上厥功，报可施褒旌。翎取丹山穴，冠出紫微庭。肃肃花耀彩，峨峨风生清。国家重章服，志士宝荣名。岂云炫耳目，实以砥精诚。平生马革志，空读燕然铭。公亦文章人，骐驎黄帔巾。顾影自叹息，临风怀汗青。
苏武
作者：宋湘
朝代：清
体裁：七言绝句

节旄落尽满头霜，十九年中何处郎。画上麒麟最风景，云天雁海几羝羊。
范蠡载西施图歌
作者：宋湘
朝代：清

越王己霸吴王死，夜半传呼索西子。西子功成可以止，范大夫曰鸱夷矣。鸱夷何处寻，路人都指吴江心。宁知消夏湾前路，自出门来生怕住。若耶溪畔记相逢，只有一人真是故。无端歌舞可奈何，国恩知己两情多。白纻衣边浣纱泪，乌栖台侧采莲歌。朝亦复采莲，暮亦复采莲，妾心五湖水，妾梦五湖烟。五湖船头打两桨，五湖船尾芦葭响。钱刀意气付闲评，估客渔娘空比象。年年湖水绿油油，君王寿考臣扁舟。扁舟只在湖心里，一日扬帆一日留。如何不向湖头醉，郎本英雄妾本媚。十年辛苦百年闲，回头莫说吴宫事。吴王宫前有鹧鸪，越王宫前亦鹧鸪，千秋谁氏扁舟图。吁嗟乎，伍大夫。男儿生不军门杀贼子，泪泪江湖空老死。男儿报国岂必定封侯，美人醇酒复何求。乾坤浩荡山河悠，渔竿三尺当春流。波上鸳鸯沙上宿，日日双双任去留。大夫姓范人姓施，为问行人知不知。千金到手即挥洒，明日陶朱今子皮。世间万事谁真假，才道芙蓉又野马。十年变作吴宫秋，谁是当时浣纱者？吁嗟乎，君红粉，我白头，湖中有酒湖中游。仰天大笑出门去，西施即在湖中住。
范蠡载西施图歌·其一
作者：宋湘
朝代：清

越王己霸吴王死，夜半传呼索西子。西子功成可以止，范大夫曰鸱夷矣。鸱夷何处寻，路人都指吴江心。宁知消夏湾前路，自出门来生怕住。若耶溪畔记相逢，只有一人真是故。无端歌舞可奈何，国恩知己两情多。白纻衣边浣纱泪，乌栖台侧采莲歌。朝亦复采莲，暮亦复采莲，妾心五湖水，妾梦五湖烟。五湖船头打两桨，五湖船尾芦葭响。钱刀意气付闲评，估客渔娘空比象。年年湖水绿油油，君王寿考臣扁舟。扁舟只在湖心里，一日扬帆一日留。如何不向湖头醉，郎本英雄妾本媚。十年辛苦百年闲，回头莫说吴宫事。吴王宫前有鹧鸪，越王宫前亦鹧鸪，千秋谁氏扁舟图。吁嗟乎，伍大夫。
范蠡载西施图歌·其一
作者：宋湘
朝代：清
体裁：古风

越王已霸吴王死，夜半传呼索西子。西子功成可以止，范大夫曰鸱夷矣。鸱夷何处寻，路人都指吴江心。宁知消夏湾前路，自出门来生怕住。若耶溪畔记相逢，只有一人真是故。无端歌舞可奈何，国恩知已两情多。白纻衣边浣纱泪，乌栖台侧采莲歌。朝亦复采莲，暮亦复采莲。妾心五湖水，妾梦五湖烟。五湖船头打两桨，五湖船尾芦葭响。钱刀意气付閒评，估客渔娘空比象。年年湖水绿油油，君王寿考臣扁舟。扁舟只在湖心里，一日扬帆一日留。如何不向湖头醉，郎本英雄妾本媚。十年辛苦百年閒，回头莫说吴宫事。吴王宫前有鹧鸪，越王宫前亦鹧鸪，千秋谁氏扁舟图。吁乎嗟，伍大夫。
范蠡载西施图歌·其二
作者：宋湘
朝代：清
体裁：古风

男儿生不军门杀贼子，汩汩江湖空老死。男儿报国岂必定封侯，美人醇酒复何求。乾坤浩荡山河悠，渔竿三尺当春流。波上鸳鸯沙上宿，日日双双任去留。大夫姓范人姓施，为问行人知不知。千金到手即挥洒，明日陶朱今子皮。世间万事谁真假，才道芙蓉又野马。十年变作吴宫秋，谁是当时浣纱者。吁嗟乎，君红粉，我白头，湖中有酒湖中游。仰天大笑出门去，西施即在湖中住。
范蠡载西施图歌·其二
作者：宋湘
朝代：清

男儿生不军门杀贼子，泪泪江湖空老死。男儿报国岂必定封侯，美人醇酒复何求。乾坤浩荡山河悠，渔竿三尺当春流。波上鸳鸯沙上宿，日日双双任去留。大夫姓范人姓施，为问行人知不知。千金到手即挥洒，明日陶朱今子皮。世间万事谁真假，才道芙蓉又野马。十年变作吴宫秋，谁是当时浣纱者？吁嗟乎，君红粉，我白头，湖中有酒湖中游。仰天大笑出门去，西施即在湖中住。
荅徐晓初同年即送其归省·其二
作者：宋湘
朝代：清
体裁：五言律诗

今日明人眼，书来别我归。念谁堪久客，况子有慈闱。舟楫期秋好，乡关正雁飞。到家翻一涕，阿母旧缝衣。
荆山守风二绝句·其一
作者：宋湘
朝代：清
体裁：七言绝句

杨柳梢头绝好风，人家凉睡绿阴中。劝君休把石尤骂，君自西征水本东。
荆山守风二绝句·其二
作者：宋湘
朝代：清
体裁：七言绝句

长年三老不须悲，沽酒摊钱恣尔为。多得纪行诗几首，也供妻子话长时。
药崧
作者：宋湘
朝代：清
体裁：七言绝句

永平大子自撞郎，难得床根急就章。且喜赦郎郎得出，终还穆穆与皇皇。
菊再生
作者：宋湘
朝代：清
体裁：五言律诗

不道暍因死，才知浇竟生。日花欺骤雨，秋稻感深耕。难得盘根大，谁凭勺水成。徘徊弄新叶，默抱十寒情。
菊赞四章章四句题四菊帧
作者：宋湘
朝代：清
体裁：四言诗

酌汝一杯，慰汝晚开。落叶在户，汝华能来。（一章）酌汝二杯，汝有潜德。不曜而香，君子是则。（二章）酌汝三杯，丽句清词。南山之下，渊明以之。（三章）汝德既贞，汝风斯清。终媵一爵，我缨其盈。（四章）
萧何
作者：宋湘
朝代：清
体裁：七言绝句

功人功狗论难磨，得力图书亦自多。外是高皇内高后，岂徒刀笔定山河。
萧望之·其一
作者：宋湘
朝代：清
体裁：七言绝句

长倩懙懙露索迟，通经志古自宫师。伤心风雨春寒食，又是君恩祭冢时。
萧望之·其二
作者：宋湘
朝代：清
体裁：七言绝句

散钱竟杀韩延寿，积谷兼排耿寿昌。却是先生心未广，郑朋何物毁何伤。
落落园联
作者：宋湘
朝代：清
体裁：联

城收万景近；天放一山来。
蓝关题壁
作者：宋湘
朝代：清
体裁：五言律诗

关木古云攒，山风午不乾。马蹄鏖寸磴，人语断中盘。刺史经过否，书生肃拜难。公寒我未食，聊复记征鞍。
蔡邕
作者：宋湘
朝代：清
体裁：七言绝句

金商门下奏何书，岂至甘心附贼奴。旷世逸才全不得，不能无憾老司徒。
蕲州绝句
作者：宋湘
朝代：清
体裁：七言绝句

蕲王宫殿化为烟，瓦砾中间豆麦田。客到本来无旧事，麒麟山看水浮天。
薛广德
作者：宋湘
朝代：清
体裁：七言绝句

船危桥稳略敷陈，圣主何曾拒晓人。动倚书生多颈血，应思天子几龙鳞。
薰衣
作者：宋湘
朝代：清
体裁：五言律诗

颇说西王母，连宵月老呼。自来怜曼倩，莫是嫁麻姑。命服裁云锦，帷裳缀海珠。不知痴小玉，识得护香无。
补昭山寺诗
作者：宋湘
朝代：清
体裁：五言律诗

谁识昭山寺，岧峣带薜萝。到门湘水住，对面岳云多。梅影勾人幻，僧雏喜我过。十年寻旧梦，一笑老诗魔。
补泷庙诗
作者：宋湘
朝代：清
体裁：五言律诗

韩子南来处，滩声欲白头。衡云开一片，泷吏有千秋。峡树参天直，龛灯照海幽。长吟蕉荔曲，即拟荐潮州。
袁安任隗乐恢何敞
作者：宋湘
朝代：清
体裁：七言绝句

牝鸡晨唱必连鸡，汉室看看日又西。难得诸公千仞壁，燕然石势略教低。
袁闳
作者：宋湘
朝代：清
体裁：七言绝句

一门富盛世三公，志士翻藏土室中。到得黄巾兼党祻，应知卧雪守家风。
襄阳舟中
作者：宋湘
朝代：清
体裁：七言绝句

顿顿槎头缩项鳊，秋风吹上楚江船。秋江平远秋山碧，何处能诗孟浩然。
西塞山三字大九尺许镌于石壁殊可观共称张桓侯书则可哂也余从而为之辞
作者：宋湘
朝代：清
体裁：古风

楷写三大字，深刻石壁间。伪托张桓侯，力踞西塞山。此想落亦奇，擘窝良复难。是非不足争，一笑迷其源。唐人有此法，颇似鲁公颜。溯从魏晋前，皆隶与八分。张侯气力大，何肯戴李冠。况当三分时，吴塞非蜀关。即同烧兵来，瑜亮皆翩翩。张侯何为者，搦管摩其巅。后来张志和，跌宕有江天。或言鳜鱼曲，即在此山边。后人即好事，假托非偶然。渔童能磨墨，洗笔樵青妍。此张易彼张，亦一小因缘。何不署钓徒，传之千万年。
西湖棹歌十首·其一
作者：宋湘
朝代：清
体裁：七言绝句

东江水长西江落，南堤北堤有水关。生小西湖撑艇子，不愁风浪只愁閒。
西湖棹歌十首·其七
作者：宋湘
朝代：清
体裁：七言绝句

半径人家半卖樵，下郭人家养鱼苗。黄塘人家半耕种，城里人家来造桥。
西湖棹歌十首·其三
作者：宋湘
朝代：清
体裁：七言绝句

大西门外是苏堤，堤坏堤成柳又齐。穿过堤桥折堤柳，六如亭子在堤西。
西湖棹歌十首·其九
作者：宋湘
朝代：清
体裁：七言绝句

处处梅花处处仙，村村卖酒住人间。罗浮只在烟深处，不识罗浮看象山。
西湖棹歌十首·其二
作者：宋湘
朝代：清
体裁：七言绝句

一根短桨一围篷，桥北桥南是处通。北是湖头南是尾，最阔湖心湖姓丰。
西湖棹歌十首·其五
作者：宋湘
朝代：清
体裁：七言绝句

西新桥下水苏苏，三月风吹白饭鱼。郎罩桥南妾桥北，两头莫放一头虚。
西湖棹歌十首·其八
作者：宋湘
朝代：清
体裁：七言绝句

昨日游人放艇来，两江都涨过湖堆。游湖终比浮江好，五眼桥边饮酒回。
西湖棹歌十首·其六
作者：宋湘
朝代：清
体裁：七言绝句

簇新亭子近书楼，新种梅花一百头。四面青山三面水，两湖明月一湖秋。
西湖棹歌十首·其十
作者：宋湘
朝代：清
体裁：七言绝句

卢橘杨梅烂不收，荔枝龙眼出城头。东坡若解西湖乐，早解朝官住惠州。
西湖棹歌十首·其四
作者：宋湘
朝代：清
体裁：七言绝句

三月花开湖草青，踏青都上六如亭。渠侬嫁得好夫婿，听说前生渠念经。
西静远军门招集元妙观即事
作者：宋湘
朝代：清
体裁：古风

海水定无波，湖光微有秋。胜地得古观，及兹佳日游。入门看白鹤，松竹高且幽。将军本名辈，书画亦兼优。一茗兴致到，四壁云烟留。中间数举杯，鲁鼓鸣且酬。轶宕见意气，在座皆风流。残暑恰宜雨，好风先到楼。洒洒驱阵马，濛濛翻波鸥。湖色但一气，烟水皆浮浮。檐花散复合，渔火明已稠。城门鼓坎坎，余亦回去舟。四海但清晏，一醉复何求。
西静远军门携酒见过
作者：宋湘
朝代：清
体裁：七言律诗

西湖秋霁水漫漫，湖上閒人秋更閒。坐斫钓竿量夜渚，行收花种计春山。寻常篱落无黄犬，寂寞江天有白鹇。难得将军此相忆，一壶催桨荻芦间。
见张船山归田诗卷因次其韵·其三
作者：宋湘
朝代：清
体裁：七言律诗

记说当年掣海鲸，看君挥手上层城。世无李杜千秋业，人有江河万古情。少壮不来成草草，旌麾初出竟行行。多应到海波澜尽，才信留山泉水清。
见张船山归田诗卷因次其韵·其二
作者：宋湘
朝代：清
体裁：七言律诗

也知头脑让时贤，逐宦何如逐种田。牛马尚馀奔走债，江湖不断梦魂缘。诗关何事犹消福，酒更伤人可学仙。重续韩公题二鸟，啾啾一向隔山传。
见张船山归田诗卷因次其韵·其四
作者：宋湘
朝代：清
体裁：七言律诗

万事都须付醉乡，诗豪赢得一钱囊。但逢山水家应住，得少行藏道已光。我正不眠愁烛短，诗来相对喜笺长。何人为奏南飞鹤，慰汝支离老洒狂。
观南诏碑有感
作者：宋湘
朝代：清
体裁：古风

下马背斜照，遗碑卧路旁。见是南诏字，抉剔苔藓光。大半不可读，似说武惟扬。曰诏阁罗凤，其年天宝唐。大战西洱河，唐兵八万强。片甲不得返，伤哉来我疆。借问大将谁，节度使仲通。问诏一何恣，问诏一何狂。诏谓事体大，上有天苍苍。上数凤祖父，事汉如事娘。下数凤封拜，见天如见皇。叛唐而结蕃，凤岂真犬羊。唐皇帝甚圣，唐皇帝甚明。凤远在绝徼，何以披肝肠。仲通尔何来，不究兹祻殃。生食张虔陀，厥肉亦不香。不问凤所恨，不问凤所当。长驱入我闼，不许凤壶浆。困兽决一斗，岂曰无君王。吁嗟揭此碑，此碑何堂堂。苍山与洱海，天地俱低昂。夷考西南夷，溯自汉所荒。是曰白子国，传之蒙氏昌。细农罗以来，踆踆而跄跄。谁使并五诏，王昱实不臧。火烈星回节，遂谓雄无双。诏从此滋大，诏从此哆张。犹喜凤伽异，入觐听笙簧。虔陀尔何人，天子授此邦。胡为乎株林，多藏况厚亡。仲通不解事，坐使虫沙僵。呦呦万人冢，鬼哭天昏黄。自尔三十年，边患滋披猖。流血成海水，谁诛杨国忠。韦皋与赞皇，筹笔施鞍缰。稍稍靖厥氛，元气亦已伤。此碑谁所为，苦心多慨慷。道是西泸令，郑回能文章。阳叙一战烈，阴设千秋防。叛唐非得已，字字含风霜。圣人守四夷，不在略远方。所以事羁縻，意使天下康。为胡折臂翁，痛哭云南行。自古不得人，言之涕淋浪。方今盛文轨，万里同耕桑。此碑无所用，此义焉可忘。摩挲右手胝，城乌归女墙。
解缆即事
作者：宋湘
朝代：清
体裁：七言绝句

西塞山前江路斜，洄流转折有人家。开船半日不三里，细雨篷窗看菜花。
记顺宁郡斋景物·其一
作者：宋湘
朝代：清
体裁：七言绝句

楼西高树不知名，尺计围量总不明。记得昔年看太华，芙蓉尽处是三清。
记顺宁郡斋景物·其三
作者：宋湘
朝代：清
体裁：七言绝句

南荣高柳列如屏，密叶深条百鸟庭。最是一群秦吉了，夜催人睡晓催醒。
记顺宁郡斋景物·其二
作者：宋湘
朝代：清
体裁：七言绝句

高树前头大竹厓，如椽如柱众青排。勾留馋守朝朝看，可惜烧来味不佳。
记顺宁郡斋景物·其四
作者：宋湘
朝代：清
体裁：七言绝句

小草班班也自芳，红蔷薇好更分秧。明知明日主人去，留少春风留少香。
许劭
作者：宋湘
朝代：清
体裁：七言绝句

藏否人伦亦自难，汝南月旦得来看。一言可压桥公祖，乱世奸雄曹阿瞒。
说诗
作者：宋湘
朝代：清

三百诗人岂有诗，都成绝唱沁心脾。今人不讲源头水，只问支流派是谁。
说诗
作者：宋湘
朝代：清

学韩学杜学髯苏，自是排场与众殊。若使自家无曲子，等闲铙鼓与笙竽。
说诗
作者：宋湘
朝代：清

心源探到古人初，征实翻空总自如。好把臭皮囊洗净，神仙楼阁在高虚。
说诗
作者：宋湘
朝代：清

文章妙绝有邱迟，一纸书中百首诗。正在将军旗鼓处，忽然花杂草长时。
说诗
作者：宋湘
朝代：清

读书万卷真须破，念佛千声好是空。多少英雄齐下泪，一生缠死笔头中。
说诗八首·其一
作者：宋湘
朝代：清
体裁：七言绝句

三百诗人岂有师，都成绝唱沁心脾。今人不讲源头水，只问支流派是谁。
说诗八首·其七
作者：宋湘
朝代：清
体裁：七言绝句

文章绝妙有邱迟，一纸书中百首诗。正在将军旗鼓处，忽然花杂草长时。
说诗八首·其三
作者：宋湘
朝代：清
体裁：七言绝句

心源探到古人初，徵实翻空总自如。好把臭皮囊洗净，神仙楼阁在高虚。
说诗八首·其二
作者：宋湘
朝代：清
体裁：七言绝句

涂脂傅粉画长眉，按拍循腔疾复迟。学过邯郸多少步，可怜挨户卖歌儿。
说诗八首·其五
作者：宋湘
朝代：清
体裁：七言绝句

学韩学杜学髯苏，自是排场与众殊。若使自家无曲子，等閒铙鼓与笙竽。
说诗八首·其八
作者：宋湘
朝代：清
体裁：七言绝句

读书万卷真须破，念佛千声好是空。多少英雄应下泪，一生缠死笔头中。
说诗八首·其六
作者：宋湘
朝代：清
体裁：七言绝句

池塘春草妙难寻，泥落空梁苦用心。若比大江流日夜，哀丝豪竹在知音。
说诗八首·其四
作者：宋湘
朝代：清
体裁：七言绝句

豫章出地势轮囷，细草孤花亦可人。独有五通仙杜老，各还命脉各精神。
诸葛武侯庙云南处处有之偶然成咏
作者：宋湘
朝代：清
体裁：七言律诗

大名宇宙至今垂，第一流人世岂知。二表出师难问数，三年章武是何时。纶巾羽扇云南驿，碧草黄鹂西蜀祠。剩话渡泸三两事，岁时村酒不胜思。
读史·其一
作者：宋湘
朝代：清
体裁：七言绝句

太息申申其詈予，女媭阿姊独何与。人间只道婵媛好，谁读灵均一卷书。
读史·其三
作者：宋湘
朝代：清
体裁：七言绝句

李陵矢尽犹名将，贾谊心伤自道尊。快剑何人诛绛灌，青丝还我绣龙门。
读史·其二
作者：宋湘
朝代：清
体裁：七言绝句

广不封侯数已奇，对刀笔吏实惊疑。雁门故老还垂泪，能说南山射虎时。
读史题桂香冬同年过雁楼卷子楼藏米襄阳书天衣怀禅师碑墨迹中有雁过长空影沈寒水水无留影之心雁无遗踪之意之语取以名其楼云·其一
作者：宋湘
朝代：清
体裁：七言绝句

于无所住处生心，雁过长空影水沈。弹指楼台齐涌现，是谁八刹与双林。
读李密传同马秋药前辈二首·其一
作者：宋湘
朝代：清
体裁：七言律诗

元感当年是覆车，长安决策旧何如。崎岖大弟真无谓，草昧群雄未易居。既不项王尊义帝，宁堪张耳斩陈馀。瓦冈诸将谁怜汝，辛苦黎阳一老徐。
读李密传同马秋药前辈二首·其二
作者：宋湘
朝代：清
体裁：七言律诗

桃林谷口势仓黄，末路英雄亦可伤。事业竟成唐胜广，谣歌赂应李逃亡。入关跃马原非易，失仗骑牛自不妨。何至无人说遗事，也曾有眼识秦王。
读杜工部集四首
作者：宋湘
朝代：清

此老愁心极，千秋一擅场。不成为稷契，终得掩曹扬。流落才招取，遭逢事感伤。安排诗作史，有意果苍苍？献赋初心在，参谋百计违。艰难留草履，涕泪说戎衣。谏草无人见，朝班有梦归。十年秦蜀路，又逐楚云飞。满目虽多事，扁舟亦可怜。逢人皆乞食，访道不成仙。兀傲开元老，峥嵘大历年。落花漫新句，风雨暮江前。自许诗堪老，原知死更传。山川书剑过，歌哭日星悬。发岂风尘白，心犹道路怜。千秋江汉月，寂寞亦娟娟。
读杜工部集四首·其一
作者：宋湘
朝代：清
体裁：五言律诗

此老愁心极，千秋一擅场。不成为稷卨，终得掩曹扬。流落才招取，遭逢事感伤。安排诗作史，有意果苍苍。
读杜工部集四首·其一
作者：宋湘
朝代：清

此老愁心极，千秋一擅场。不成为稷契，终得掩曹扬。流落才招取，遭逢事感伤。安排诗作史，有意果苍苍？
读杜工部集四首·其三
作者：宋湘
朝代：清

满目虽多事，扁舟亦可怜。逢人皆乞食，访道不成仙。兀傲开元老，峥嵘大历年。落花漫新句，风雨暮江前。
读杜工部集四首·其二
作者：宋湘
朝代：清

献赋初心在，参谋百计违。艰难留草履，涕泪说戎衣。谏草无人见，朝班有梦归。十年秦蜀路，又逐楚云飞。
读杜工部集四首·其四
作者：宋湘
朝代：清

自许诗堪老，原知死更传。山川书剑过，歌哭日星悬。发岂风尘白，心犹道路怜。千秋江汉月，寂寞亦娟娟。
读郑康成先生传·其一
作者：宋湘
朝代：清
体裁：七言绝句

群雄气力众英谟，终日观书杂笑吁。读到经师人范传，只呼童子爇香炉。
读郑康成先生传·其三
作者：宋湘
朝代：清
体裁：七言绝句

岁在龙蛇语有无，他人说梦罪应诛。先生今侍两楹奠，起起前闻谁道诬。
读郑康成先生传·其二
作者：宋湘
朝代：清
体裁：七言绝句

经学纷纷耳亦聋，古书大义此昭融。要知夫子安身处，须是尼山高第中。
读郑康成先生传·其四
作者：宋湘
朝代：清
体裁：七言绝句

党锢徵除总晏如，膏肓废疾一时祛。六经学问三才理，尽在平平戒子书。
调和甫绣子
作者：宋湘
朝代：清
体裁：古风

大李索饮渴欲死，小李止饮惨不齿。饮固欣然止亦喜，执中惟有病太史。君不见仪狄神农俱圣贤，一坐床前一瓮前。左呼调药右进酒，咄咄神仙亦何有。
贵州飞云洞题壁
作者：宋湘
朝代：清
体裁：七言律诗

我与青山是旧游，青山能识旧人不。一般九月秋红叶，两个三年客白头。天上紫霞原幻相，路边泉水亦清流。无心出岫凭谁语，僧自撞钟风满楼。
贾复
作者：宋湘
朝代：清
体裁：七言绝句

六国兴亡发论清，折冲千里气纵横。不为宰相应为将，莫是前身老贾生。
贾谊
作者：宋湘
朝代：清
体裁：七言绝句

摇笔天惊海水飞，伤今吊古哭声围。此才不福非关命，漫问长沙鵩是非。
赋得一月三捷
作者：宋湘
朝代：清
体裁：五言排律

圣武与神通，人怀不战功。三年纡伐鬼，一月伫櫜弓。恰计成旬候，都闻吉语同。天山传箭叠，韩土获狐雄。果验师如雨，原吹律应风。幕乌知舍避，鹑火叶宵中。看月弦犹在，来旗影又红。尅期富振旅，苗格慰重瞳。
赋得一江烟雨鹧鸪春
作者：宋湘
朝代：清
体裁：五言排律

格磔听初近，霏微路暗通。鹧鸪三月晚，烟雨一江中。莫问春何处，谁教唱许同。隔桥声更杂，十里雾全笼。花忆黄陵庙，船回苦竹丛。远山昏漠漠，流水碧濛濛。耳畔生离思，吟边对短篷。还宜招郑谷，湘浦递诗筒。
赋得一琴一鹤
作者：宋湘
朝代：清
体裁：五言排律

使节澄如水，曾闻蜀守名。琴边无长物，鹤外即双旌。古衲陪人去，仙禽伴影行。七弦酬宦况，两羽證平生。山月弹时白，江风舞处清。一肩挑亦得，五马步都轻。帝命关河远，臣心道路明。素修期不负，为报简书荣。
赋得一目罗
作者：宋湘
朝代：清
体裁：五言排律

得禽从一目，一目亦名罗。岂昧兼收意，惟因约取讹。面原三可解，寸以四宜多。倘废千丝结，还期两翼过。晴空誇独袅，短线喜圆搓。雨屋残蛛网，云天杳雪鹅。尺株无兔处，断梗奈鱼何。请看卷阿集，熙朝有众科。
赋得与人一心成大功
作者：宋湘
朝代：清
体裁：五言排律

何以赏青骢，宁徒汗血红。有人堪大敌，此马亦孤忠。肝胆云霄共，冰霜岁月同。骁腾轻战斗，空阔重英雄。去许龙堆远，归须鸟道通。将军三尺剑，神骏四蹄风。骨可丹青上，心都顾盼中。从来感知遇，分寸不言功。
赋得九重春色醉仙桃
作者：宋湘
朝代：清
体裁：五言排律

天上春如海，仙人露种桃。瑶池经曲宴，嘉木醉醇醪。日月光多近，云霄地本高。红分迎辇仗，香拂侍臣袍。汉帝千年核，东皇百日膏。楼台酣映发，霞紫晕周遭。隔柳趋朝早，临风托咏豪。正擎杯献寿，花底听琅璈。
赋得书味夜灯知
作者：宋湘
朝代：清
体裁：五言排律

空山风雨夜，一卷独长吟。除却孤灯外，谁知此味深。掩关原寂寂，听漏自沈沈。嗜有酸咸别，人无冷淡寻。短檠三尺影，老屋十年心。每到釭花落，重论鬓雪侵。断齑佳境界，凿壁好光阴。君看刘中垒，然藜下照临。
赋得云兴四岳
作者：宋湘
朝代：清
体裁：五言排律

日有兴云望，知廑沛泽心。百灵齐效顺，四岳斗垂阴。肤寸初卷石，腰围又远岑。封中皆漠漠，徼外亦阴阴。野色寒光满，天容晓气深。崇朝应作雨，三日必为霖。定洒时巡辙，同酬秩祀忱。圣朝无阙政，那用祷桑林。
赋得五日画一石
作者：宋湘
朝代：清
体裁：五言排律

才写烟波半，何时石点青。触云孤见笋，计日五抽蓂。手定扪星落，心知望岳停。披图惊虎踞，屈指笑风经。每按三番水，先皴六幅屏。或添苔乙乙，仍阙树冥冥。老笔迟逾到，奇峰少更灵。君看王宰画，片璧已千龄。
赋得五月渡泸
作者：宋湘
朝代：清
体裁：五言排律

一出三分定，谁知蜀相劳。渡泸难惮暑，穴蚁莫教逃。五月师行火，穷荒地不毛。炎云烧战鼓，毒浪饮征袍。岂必专擒孟，其如志讨曹。敌须消反侧，臣可涉波涛。落日飞鸢堕，晴沙卷甲高。南人今厥角，此水昔磨刀。
赋得五经鼓吹
作者：宋湘
朝代：清
体裁：五言排律

赋是群音府，经为众说郛。五声谁鼓吹，两部得京都。研鍊心全抉，铿訇响自殊。其言中有物，此调古为徒。节奏皆风雅，笙簧亦典谟。仪文千更百，周孔籍兼图。昔见家家解，今闻一一竽。愿寻孙绰意，歌咏世唐虞。
赋得五言八韵
作者：宋湘
朝代：清
体裁：五言排律

四十贤人座，何年又倍之。五言仍汉制，八韵溯唐诗。琢句和而节，谋篇耦匪奇。是名为试帖，此体盛当时。家数长城在，吟情矮屋知。手叉规结构，官限审参差。应响风从律，成文色染丝。至今鸣盛者，雅奏满彤墀。
赋得五言长城
作者：宋湘
朝代：清
体裁：五言排律

不放偏师入，诗坛有长卿。五言规万里，短句筑长城。岂为封疆保，居然壁垒成。千军齐阵扫，一管独专名。旗鼓行间识，风云字里生。边声才子气，古调汉关情。门户金汤固，推敲纪律明。莫轻来饮马，横槊正先鸣。
赋得人文化天下
作者：宋湘
朝代：清
体裁：五言排律

圣化光天下，人文蔚大观。象昭明以止，道得治而安。经纬通三极，丹青备六官。皇躬先黼黻，士气盛衣冠。礼乐诗书泽，笙簧酒醴欢。八方无弗届，万物露其端。德水呈龙马，名山见凤鸾。光华歌复旦，云日九重看。
赋得任官惟贤才
作者：宋湘
朝代：清
体裁：五言排律

贤者谁家食，才人岂素餐。凤凰天子使，龙虎帝廷官。莫以三升易，而忘六计难。不疑工始代，稍滥法何安。事业空山定，功名画阁看。栋材非小草，云路必修翰。臣职荣应畏，君恩慎故宽。敢云堪智效，或自矢心丹。
赋得停琴伫凉月二首·其一
作者：宋湘
朝代：清
体裁：五言排律

为问成连操，如何夜忽停。一时秋在抱，千古曲谁听。大海茫茫白，长天脉脉青。关山当有笛，河汉欲无星。莫更催银甲，都须倚画屏。兴才攀桂发，心合据梧冥。花径重教扫，松门不遣扃。会看波穆穆，流照指泠泠。
赋得停琴伫凉月二首·其二
作者：宋湘
朝代：清
体裁：五言排律

今夜宁无月，琴声那弗停。长空秋似水，虚幌夜初萤。杯向丹霄问，人谁碧海经。遥情千里托，过境七弦冥。鸿目回银汉，波心到洞庭。山光弹不白，天影坐来青。但看前身现，重当洗耳听。炉香兼碗茗，安稳对圆灵。
赋得农服先畴
作者：宋湘
朝代：清
体裁：五言排律

世业家家足，农功岁岁修。百年承帝泽，万井乐先畴。绣壤高曾在，花畦妇子谋。桑麻新雨露，蒲杏旧春秋。似续传青耜，艰难话白头。户挝田祖鼓，家有稻孙楼。禹甸原如画，尧封自善讴。宁知观省屡，沟洫正绸缪。
赋得冬岭秀孤松
作者：宋湘
朝代：清
体裁：五言排律

寂寞芙蓉外，翘然独秀松。三冬留岭色，一老写山容。太古情如晤，严寒岁始逢。寺门微见雪，涧道暗闻钟。石许空青伴，云难寸碧封。横看真有树，侧对亦宜峰。地得根长在，枝高影自重。须知心不改，雨露受春浓。
赋得冯夫人锦车持节
作者：宋湘
朝代：清
体裁：五言排律

有诏徵冯嫽，居然使者尊。登车从汉殿，持节到乌孙。直为昆弥小，仍推楚主恩。喜其诸部服，不以侍儿论。绣幕春风捲，星旄海雪翻。皇华新道路，环佩旧关门。博望应无地，明妃别有村。宁知今化洽，不假过昆崙。
赋得刺绣五纹添弱线
作者：宋湘
朝代：清
体裁：五言排律

记昔停针处，而今线尚拈。自从葭管动，真得绣纹添。暮色来何许，馀光坐未嫌。多穿丝一一，稍耐手攕攕。次第增花样，从容问漏签。春晖留寸缕，人语在重帘。直以阴堪惜，因之课亦兼。舒长逢化日，万户乐熙恬。
赋得刻烛赋诗
作者：宋湘
朝代：清
体裁：五言排律

脱口惊人句，平生倚马才。试将华烛刻，聊与好诗催。兴早风前发，花初转处开。即看分韵到，不必检书来。燕相缄何误，陈王步未回。三条怜矮屋，一寸准传杯。老手叉叉得，西窗剪剪才。谁家髭已断，空笑泪成堆。
赋得剖糟为舟
作者：宋湘
朝代：清
体裁：五言排律

谁信糟堪剖，居然号作舟。酒馀奇想落，海上幻情留。制昔刳从木，材今取自邱。但如糠可析，那许芥为谋。妙借空空手，虚凭泛泛流。蛆浮教共济，蚁附任同游。一粟怜波面，前身忆瓮头。小言聊喻大，且向匠心求。
赋得厚禄故人书断绝
作者：宋湘
朝代：清
体裁：五言排律

旧雨还今雨，离居此索居。只言长共命，谁信久无书。得禄思前事，论交忆起予。笙歌方进酒，剥啄不烹鱼。音岂真金玉，盟犹在笠车。敢疑心落落，何处屋渠渠。扫叶消寒候，停云开户初。才知天下士，来往必樵渔。
赋得友风子雨
作者：宋湘
朝代：清
体裁：五言排律

风动云俱动，云兴雨亦兴。八方高下逐，一气后先乘。果有烟霞侣，非无眷属称。往来皆上界，包孕必休徵。际会期如约，絪缊化可凭。天游同浩浩，地泽自绳绳。原蕴和甘理，才知感召能。圣心时若应，四岳又蒸蒸。
赋得合著黄金铸子昂
作者：宋湘
朝代：清
体裁：五言排律

为问千秋业，初唐得几人。齐梁馀绮丽，沈宋亦因循。此事无钟鼎，高歌有鬼神。酒浇何处土，丝绣佛前身。且借平吴范，来尊复古陈。九州休聚铁，一代最扶轮。宝相庄严好，词坛俎豆新。风流今未替，我亦铸金频。
赋得吉字金挺
作者：宋湘
朝代：清
体裁：五言排律

袅蹄麟趾外，吉字挺传今。币自唐时有，名缘汉制寻。定因神降日，恰写月初心。蔼蔼王多士，累累牧贡金。徵文知纪瑞，考事比来琛。一语赅诸福，双南托好音。子孙逢易识，蝌蚪画难沈。却想千秋鉴，其旋义更深。
赋得善歌者使人继其声
作者：宋湘
朝代：清
体裁：五言排律

善歌通善教，名理寓登场。后响喁喁继，前声拍拍扬。梁经三日绕，心抱独弦长。但肯来倾耳，何妨并鼓簧。丹山雏凤舌，绿树老莺吭。一气成倡和，千秋此羽商。人无皆下里，我亦偶高唐。莫负阳春意，呕哑守折杨。
赋得四知杨震畏
作者：宋湘
朝代：清
体裁：五言排律

岂有杨夫子，而贪暮夜金。此中曾不滓，阿堵奈何侵。猥道冥闻见，谁非赫照临。举头明月近，徙足薄冰深。公可伤廉惠，吾犹顾影衾。一生三畏学，八字四知箴。佳话堂前鳣，馀思墓上禽。子孙清白在，肯负说经心。
赋得四面山如碧玉城
作者：宋湘
朝代：清
体裁：五言排律

天阙真何许，人人话玉京。开门山四面，环碧此层城。锁钥盘回见，璆琳顾盻生。闼排青未了，璧合琢难成。何止昆为圃，宁从石得名。烟皆蓝水暖，月亦汉关明。瑶岛仙都界，晴云远树情。金汤今万里，满地有蓬瀛。
赋得土美养禾
作者：宋湘
朝代：清
体裁：五言排律

多士邀殊泽，嘉禾得土宜。涵濡思帝力，长养似春菑。载德坤舆厚，怀仁□种滋。宝原称稼穑，人共乐耘耔。新水泥融处，良苗叶上时。地同皆熟矣，栽者必培之。雨露还无外，生成信若私。不操精自献，何以答恩慈。
赋得塞向墐户
作者：宋湘
朝代：清
体裁：五言排律

熏鼠功应毕，绸缪事未完。向凉风到易，户破火融难。且假于茅力，先从此室殚。何人还北卧，今后莫窥观。学鹊营巢巧，师虫补蛰安。泥涂新屋壁，蓬荜旧门阑。榻拥芦帘密，炉围榾柮宽。披图知十月，深殿恤民寒。
赋得墦间乞食
作者：宋湘
朝代：清
体裁：五言排律

速客纸钱红，夫夫已郭东。幸还高会在，喜未细君同。酒肉平生惯，殷勤唾沫通。揶揄宁避鬼，醉饱要从公。冷炙青山外，残杯白骨中。须眉深顿挫，儿女大英雄。寒食关心节，长楸洒面风。此间如可乐，应笑袂谁蒙。
赋得夙夜匪解
作者：宋湘
朝代：清
体裁：五言排律

夙夜廑基命，仔肩有圣君。矧伊资辅弼，其敢忘敦勤。日可宣三德，阴宜惜一分。惟寅躬自励，生甫望原殷。岂不关忧乐，何能计夕昕。烛前银漏听，风外玉珂闻。位本兼星月，心常捧日云。靖共为匪解，更读旧铭文。
赋得天孙织锦
作者：宋湘
朝代：清
体裁：五言排律

霄路云裳曳，风前锦疋翻。巧原称织女，贵亦表天孙。经纬诸星布，丝纶世掌尊。雯华收五色，河水注三盆。果有真机杼，全无少缝痕。文成披日月，绮散满乾坤。石自浮槎赠，章须抉汉论。应知储帝衮，都作凤腾鶱。
赋得天河洗甲
作者：宋湘
朝代：清
体裁：五言排律

玉宇明河夕，沙场解甲秋。人间思壮士，天上挽长流。便洗妖氛净，全销战斗愁。楼台开夜色，鼓角静边陬。一雨抛金锁，三更望女牛。阵云风自卷，兵气海同投。日月今无外，弓刀昔已休。澄清看万里，北极正当头。
赋得天街小雨润如酥
作者：宋湘
朝代：清
体裁：五言排律

一夜天街雨，楼头听欲无。却看沾处润，已觉洒成酥。盎盎云分活，油油物及苏。光初黏砌藓，香渐滴墙株。滑笏山容入，翻匙水意俱。不须防屐折，或亦仗筇扶。浓正兼膏露，春知到绿芜。群生同酌醴，圣泽本醍醐。
赋得太史河如镜
作者：宋湘
朝代：清
体裁：五言排律

如镜河呈瑞，传闻太史清。千年昭德感，两字应官名。碣石分光近，钩盘转映平。虚涵天汉白，倒揽海山明。竹箭流全定，芙蓉影自生。人真堪水鉴，文只以风行。日月开奁彻，乾坤入照晴。词臣应撰颂，禹绩到沧瀛。
赋得太平鼓
作者：宋湘
朝代：清
体裁：五言排律

太平名画鼓，画鼓太平年。处处秋千外，家家腊八前。东邻初坎坎，西舍又咽咽。响到灯边满，声都月里圆。朝廷全盛日，风景早春天。白雨催花点，连环利市钱。六街调稚子，一路醉神仙。真个长安乐，云中荅五弦。
赋得如水如镜
作者：宋湘
朝代：清
体裁：五言排律

圣德无私照，缘虚倍得明。水哉原不滞，镜也亦何情。印入天光澈，悬来日鉴清。汪涵中淡定，环转表晶莹。流止惟其适，妍媸任所呈。自然能顺应，谁谓有将迎。一勺真难测，纤尘总不生。遗箴传蕴古，持以颂均平。
赋得学然后知不足
作者：宋湘
朝代：清
体裁：五言排律

半解聊怡悦，便便腹自居。一教时敏学，重想见来书。管外天难尽，仓中粟几储。茫茫窥畔岸，草草注虫鱼。故我真何有，新知恐又疏。神山观海后，河伯向洋初。应悔盈而溢，遑论实若虚。幸从中秘读，那敢废三馀。
赋得寒流聚细纹
作者：宋湘
朝代：清
体裁：五言排律

烟暝枫初落，寒溪作态纷。乍看流活活，旋觉聚沄沄。刺促何其细，潆洄自有纹。鱼鳞围濑月，罗影叠秋云。或借风丝织，真难练色分。沦涟馀绿意，隐约欲冰文。石发牵应见，滩波小不闻。直须春作解，浩荡又江濆。
赋得对竹思鹤
作者：宋湘
朝代：清
体裁：五言排律

想见人如鹤，还传对竹思。来从留客处，闻记隔溪时。俊翮原多迥，轻阴恰四垂。此君中不俗，其子和真宜。六枳篱开久，层霄影到迟。何年归海峤，一碧在川湄。得月为佳耳，临风且待之。九皋高寄意，或有七贤知。
赋得山意冲寒欲放梅
作者：宋湘
朝代：清
体裁：五言排律

欲问春何处，千山更看来。莫疑花寂寂，已透雪皑皑。今日还明日，南开定北开。风前疏影见，云外暗香回。惨澹峰如许，黄昏月亦才。园林应遍到，篱落不须催。人事惊头白，天时记管灰。那无何逊兴，东阁动官梅。
赋得川不辞盈
作者：宋湘
朝代：清
体裁：五言排律

试望滔滔到，长川自在行。桃花春欲满，山雨夜犹鸣。几见争流处，而无若谷情。马牛曾莫辨，波浪总能平。为想虚斯受，因思大可名。心原期海学，理亦悟澜生。上善惟容善，持盈本不盈。渊渊怀圣德，浩荡缅沧瀛。
赋得张琴和古松
作者：宋湘
朝代：清
体裁：五言排律

何响逐风清，弦声与树声。人如苍叟瘦，调亦老龙鸣。静展花前衲，疑调月下笙。三终流水意，一片听涛情。谡谡林初韵，泠泠指又生。涧泉环户合，山雨满床并。自爱流云碧，还宜落子轻。南熏方习习，心定写韶英。
赋得归及荐樱桃
作者：宋湘
朝代：清
体裁：五言排律

几日国西营，连番雨洗兵。人今归绿野，节正荐朱樱。杕杜班师曲，园林感物情。黄梅仍未熟，卢橘亦初成。甲好抛金锁，盘同进赤瑛。思君从折柳，怜我打流莺。风露筠笼满，旌旗道路明。尝新兼拜赐，齐入凯歌声。
赋得形端表正
作者：宋湘
朝代：清
体裁：五言排律

帝范群方仰，宜垂百世钦。五尊恒岳峙，三倚见其心。日月扶尧颡，山龙镇舜襟。天容真穆穆，圣德本深深。俨若孚从观，威如吉用临。常怀瞻与就，共式玉兼金。
赋得得火铜瓶如过雨
作者：宋湘
朝代：清
体裁：五言排律

只道空阶雨，无端去不停。谁知看茗灶，此响出铜瓶。气以添薪活，声兼入夜听。封床真洒洒，别院又冥冥。水意飘虚瓦，烟光湿画屏。一时风亦到，四座酒都醒。山月松门白，炉香竹榻青。主人凉未睡，可是校茶经。
赋得怀德维宁
作者：宋湘
朝代：清
体裁：五言排律

圣德孚中外，群情拱戴深。由来根本地，只在隐微心。雨露生成感，乾坤帱载钦。尊亲同血气，臣仆各忠忱。自见屏藩固，非徒捍卫森。山河皆信誓，日月此光临。泽已沦于骨，城宜有似金。诵诗怀古训，明旦仰宸襟。
赋得时哲满公车
作者：宋湘
朝代：清
体裁：五言排律

汉策贤良日，周歌棫朴辰。尺书能劝驾，大雅尽扶轮。骐骥开前路，骅骝蹑后尘。有衣皆曳雪，如雁自来宾。海运三千里，瀛洲十八人。杏花江店雨，柳絮驿墙春。迢递望冠盖，驰驱感圣仁。无疆词可上，珥笔续唐臣。
赋得春帆细雨来
作者：宋湘
朝代：清
体裁：五言排律

为想皇华使，春帆得意开。峭从风到处，细觉雨飞来。乍见江云活，旋看海气催。隔篷难湿面，应候易闻雷。远影悬犹正，轻阴转欲颓。岸花微障去，溪树或摇回。暝好随潮落，寒宜载酒陪。还知心不卷，楂路独潆洄。
赋得春水望桃花
作者：宋湘
朝代：清
体裁：五言排律

其叶复其华，仙源定不赊。且停江外楫，才有渡头花。隐约飞红雨，分明散紫霞。一番天上坐，如许水之涯。此地汪伦别，前山度索遐。刘郎栽否也，崔护见非耶。人面今三月，春风昔几家。中流重回首，亦欲问胡麻。
赋得春雨
作者：宋湘
朝代：清
体裁：五言排律

天下兵戈洗，春浓耒耜宜。为霖真协日，好雨果知时。盎盎垂云活，油油及物滋。流光偏湿细，晓色亦寒迟。柳外绵绵重，花前脉脉移。雷声思昨夜，笠影看东菑。九鳸分秧月，三农望杏期。屡丰应献颂，圣泽万邦绥。
赋得暑窗已觉书生蠹
作者：宋湘
朝代：清
体裁：五言排律

偶以微凉送，晴窗四扇开。讵知书到手，已觉蠹生煤。绿蚀行行字，香飞点点埃。有文成鲁鼓，无句欲南陔。红日窥初讶，疏棂展自猜。错教怜柳老，悔不挈芸来。玉轴弹千遍，钞厨检几回。何当归腹笥，摊共曝衣台。
赋得暖风抽宿麦
作者：宋湘
朝代：清
体裁：五言排律

乍见渐渐麦，由来习习风。年光春晼晚，物候陌西东。三白窥犹小，崇兰泛许同。卷旗增寸碧，雊雉没纤红。才道埋霜久，还知积雪融。偃微黏草上，出不滞泥中。未遇吹嘘力，应无旦夕功。从今占两穗，秋至报和丰。
赋得曰雨而雨
作者：宋湘
朝代：清
体裁：五言排律

帝曰咨其雨，民惟稼作甘。农书占甲子，秧陇念丁男。岂竟通呼吸，而真动蔚蓝。雷声喧夜五，檐溜递更三。兵马天河洗，桑麻土脉酣。风云能响答，箕毕不星探。谁拟元和颂，须从禹范参。休徵皆协应，膏沃圣恩覃。
赋得曾是昔年辛苦地
作者：宋湘
朝代：清
体裁：五言排律

又触当年事，重留此地吟。雪衣来冉冉，桐院闭沉沉。礼乐三千字，孤寒八百心。日华开五色，云路扫重阴。决胜衔枚勇，无哗刻烛深。齑盐从束发，辛苦几知音。橐笔真如昔，持衡不自今。我怜还念汝，谁芥复谁针。
赋得李下不正冠
作者：宋湘
朝代：清
体裁：五言排律

土有贞修者，防闲素所严。瓜田曾避谤，李下亦明嫌。砥矢循周道，衣冠饬远瞻。雨馀巾可折，风定帽休拈。畏起王戎吝，愁成仲子廉。愧销衾共影，弃任苦还甜。漫指僵桃代，凭教短发觇。圣朝崇实行，懋德慎微纤。
赋得杏花消息雨声中
作者：宋湘
朝代：清
体裁：五言排律

花事渐匆匆，春将入杏红。探从连夜雨，报到一番风。信本枝头有，声教枕畔通。人间问桃李，我意卜梧桐。滴向疏疏处，开知密密同。明朝深巷外，此夕小楼中。帽影江头酒，鞭梢陌上骢。安排归缓缓，人久住墙东。
赋得柳桥晴有絮
作者：宋湘
朝代：清
体裁：五言排律

雨歇溪头柳，垂垂雁齿遥。为寻香脉脉，却见絮飘飘。向日寒应薄，平栏翠欲消。游丝千串转，晴雪一江摇。隔水牵愁拾，临风拍手招。人初分灞岸，春已度花朝。有恨沾泥感，无情过客撩。徘徊呼九烈，司马正题桥。
赋得桃李无言
作者：宋湘
朝代：清
体裁：五言排律

灿灿桃将熟，垂垂李又繁。尽教双解语，直是两忘言。夜月频窥径，春风自过门。谁家朱仲宅，何处武陵源。流水重重树，飞花漠漠村。等閒人影去，历乱鸟声喧。诗偶宜家赠，情难佩玖论。却蒙多采撷，香傍御筵温。
赋得桃花细逐杨花落
作者：宋湘
朝代：清
体裁：五言排律

春远自蓬蓬，春芳散晚空。一番吹面雨，两树落花风。乍散戎戎白，重流点点红。飐衣交影乱，扑鼻剩香同。有恨莺千啭，无情草几丛。客归高阁后，人倚小栏东。前度寻渔父，当时记永丰。何如天上种，长抱日光融。
赋得梅雨洒芳田
作者：宋湘
朝代：清
体裁：五言排律

洒洒黄梅雨，高田复下田。新秧浮碧处，远树欲晴边。似写森森竹，还流淅淅烟。小凉分杏叶，残响带榆钱。高士山头屐，农家午后天。菜花明雾里，麦气散风前。正动和羹思，兼缔膏黍缘。因思调鼎日，自有作霖年。
赋得橘柚垂嘉实
作者：宋湘
朝代：清
体裁：五言排律

橘柚香应熟，垂垂实孔嘉。不须高出手，已可摘流霞。碧玉枝枝缀，黄金叶叶遮。入林空枣栗，有味胜梨楂。秋色君山外，人烟楚水涯。开园霜正落，压树日初斜。千户侯封果，三春蛋雨花。那烦歌屈颂，包贡达天家。
赋得橹剪江心月有声
作者：宋湘
朝代：清
体裁：五言排律

静夜声何有，咿哑出远浔。才知江剪橹，恰见月当心。一一波分玉，层层彩散金。乍从潭底听，还向镜中寻。岸阔沈帆鼓，天空接斧音。玻璃千片破，烟水四边深。到枕惟兼鹤，闻秋不待砧。回看光似练，零乱白云阴。
赋得求其友声
作者：宋湘
朝代：清
体裁：五言排律

何事迁乔鸟，嘤嘤不肯休。其声神共听，何气理相求。友岂如人择，音偏与我谋。春情樵客外，絮语故山头。风雨迷三月，烟花暗一楼。托身高自好，感旧别含愁。莫有鸥盟在，宁无凤侣酬。联翩向萋菶，阿阁庆来游。
赋得江南江北青山多
作者：宋湘
朝代：清
体裁：五言排律

浩浩长江白，迢迢两岸青。好山真满地，落日此孤亭。秋色来巴峡，烟光过洞庭。千峰扶六代，一水界中泠。何处曾相识，平生半未经。翠岚分片片，红树合冥冥。屐齿谁当遍，乡心我易醒。几回南北望，呼酒不扬舲。
赋得江月去人只数尺
作者：宋湘
朝代：清
体裁：五言排律

人月澄空共，人边即月边。看来惟尺计，便去有江连。秋水才添处，芦花欲暝天。相陪堪进酒，稍阔或回船。钓线量应得，波痕掬不前。此间微有树，以外澹无烟。夜色三分冷，吟情百倍圆。因思牛斗近，莫是泛槎年。
赋得江浦荷花双鹭雨
作者：宋湘
朝代：清
体裁：五言排律

最好芙蕖雨，濛濛欲满江。爱看花是并，恰有鹭皆双。高下依青盖，参差拍画艭。人初停采采，濑正写淙淙。孤立犹芦岸，连飞必钓矼。雪光笼不断，霞意湿微降。有客移仙棹，催诗到晚窗。新凉宜水调，吴咏或渔腔。
赋得流水今日
作者：宋湘
朝代：清
体裁：五言排律

便道无明月，烟波亦杳然。吟人今日趣，流水几生缘。活泼真才思，清光此性天。蒹葭秋一渚，兰芷路千年。梦正寻春草，歌时出采莲。文章沧海外，风景大江前。得兴宜双桨，知心有七弦。回头看霄汉，依旧玉轮圆。
赋得浔阳琵琶
作者：宋湘
朝代：清
体裁：五言排律

不尽天涯感，浔阳夜半舟。琵琶名士影，枫荻美人秋。大小弦能语，东西舫自浮。新知教掩泣，旧曲诉缠头。故国关山笛，春风歌舞楼。樽前明月在，灯外大江流。白发青衫泪，黄芦苦竹洲。至今湓浦水，幽咽满江州。
赋得清露滴荷珠
作者：宋湘
朝代：清
体裁：五言排律

荷叶秋生夜，明珠映水湄。圆光何自得，清照一盘宜。乍觉香微浥，还看绿小欹。渐连星点点，多串月丝丝。风定收盈掌，波摇散满池。鹤声还远近，鱼目岂然疑。青盖频倾处，红襦好系时。喜能邀湛露，亦欲托萧斯。
赋得满城风雨近重阳
作者：宋湘
朝代：清
体裁：五言排律

秋节日萧骚，秋城秋思劳。风风兼雨雨，飒飒复嘈嘈。暮色山楼合，寒声粉堞高。天心催放菊，我意感题糕。何处还飙馆，明朝此曙袍。万家黄叶响，一夜白头搔。落帽宁无孟，开樽会有陶。新诗留七字，报与索租豪。
赋得灞桥风云中驴子背上
作者：宋湘
朝代：清
体裁：五言排律

黑水黄山外，风寒雪急时。灞桥人录别，驴背我寻诗。暝色梅花路，清光柳絮词。鞭稍来得得，笠影去迟迟。陇树真图画，秦云总梦思。但随鸿爪到，不遣马蹄知。酒榼曾驮否，吟肩且耸之。襄阳多格调，郑五有襟期。
赋得珠藏泽自媚
作者：宋湘
朝代：清
体裁：五言排律

宝气昭难掩，荣光出自殊。果然藏亦媚，原道泽生珠。圆折千潭认，璇源一派符。月华笼蚌蛤，星影动菰蒲。别漾盈盈态，如将的的摹。得应烦象罔，网或似珊瑚。信有骊龙握，何曾浊水诬。玉堂能效贡，定不泊江湖。
赋得琴德最优
作者：宋湘
朝代：清
体裁：五言排律

器也通乎道，惟琴德不磨。七条冰雪茧，百尺凤凰柯。制既尊皇古，声尤蕴太和。水心涵浩浩，山性抱峨峨。愠解南风操，情移大海波。音虽知者少，鼓即得人多。何处还筝笛，从来此咏歌。君听堂上奏，众理尽包罗。
赋得琴筑鸣空山
作者：宋湘
朝代：清
体裁：五言排律

风落松门外，云停古寺前。人来中宿峡，曲奏在山泉。桐竹兼新制，烟霞得旧缘。一弹还再击，促节亦繁弦。恰作闻跫想，谁能此调传。鹤猿成悄悄，金石又渊渊。流水知音日，先生过岭年。何如张乐地，自有洞庭天。
赋得瑾瑜匿瑕
作者：宋湘
朝代：清
体裁：五言排律

白玉何曾玷，微瑕岂足寻。有容藏自密，含垢义原深。漫倚吹毛力，而疵瑞世琛。出岩虹采露，入穴土花沈。事后他山石，名齐丽水金。圭璋无价品，表里不磨心。大璞还天地，连城自古今。愿言君子佩，莫忘晋臣箴。
赋得眼镜
作者：宋湘
朝代：清
体裁：五言排律

为问莹莹镜，良眸揽若何。莫愁银海眩，难得水晶磨。白涌双环玉，圆围一寸波。扶轮天界阔，抱面月光多。视以收而远，明教鉴弗颇。看花欢雾散，指掌认纹罗。但使丝堪挂，无劳手数搓。重瞳能四照，耀却不须他。
赋得碧纱笼诗
作者：宋湘
朝代：清
体裁：五言排律

古寺留题处，重来也自雄。未须红袖拂，已有碧纱笼。人物今天上，龙蛇此壁中。殷勤缣荅字，妥帖墨嵌空。佛绣情应尔，雌黄口岂同。荣枯名士影，冷暖梵王风。一饭何曾报，残篇遽许工。老僧原不俗，公等莫终穷。
赋得磁石引针
作者：宋湘
朝代：清
体裁：五言排律

铁石形虽异，磁针感自通。物交兹可引，气合况原同。磊落情还介，锋铦性却融。一卷初出袖，万刺已攒空。直使金堪跃，非徒玉许攻。土花弹浅碧，绣线舞残红。略等抛砖用，全符拾芥功。提携应有意，补衮代天工。
赋得礼部试士
作者：宋湘
朝代：清
体裁：五言排律

典以抡才举，人从射策观。科名荣进士，职掌重春官。双阙龙门峻，深宵棘院寒。天题云绚烂，凤藻锦团圞。礼乐三千奏，星辰尺五看。蚕声春轧轧，烛影夜漫漫。网定收重岛，珠应捧满盘。伫听胪唱彻，慎简帝心欢。
赋得秋月照寒水
作者：宋湘
朝代：清
体裁：五言排律

欲识澄虚象，临流月印呈。秋光涵一片，寒色映双清。已觉纤云尽，还窥净练平。江间惟露白，山外自楼明。烟阔星三点，天空鹤几声。波澜曾不起，荇藻或微横。常定溶溶意，无涯渺渺情。至人心镜在，远照缅沧瀛。
赋得秋末晚菘
作者：宋湘
朝代：清
体裁：五言排律

问讯山中菜，谁堪早韭偕。园经秋倍好，菘以晚尤佳。露气凉天饱，风香老圃皆。斸来霜满把，洗出粉新揩。旨蓄先冬得，生盘佐酒谐。馀甘留齿颊，有味到根荄。蔗境何妨后，莼期况未乖。食单重检点，蔬笋亦吾侪。
赋得竹外一枝斜更好
作者：宋湘
朝代：清
体裁：五言排律

无数梅花好，山巅复水涯。忽从深竹外，更得一枝斜。少胜宁多胜，风加觉雪加。十分能跌宕，万个不周遮。涧断桥横处，云停鹤放家。天寒来翠袖，人远倚苍葭。问主真何必，巡檐亦自誇。为吟坡老句，村酒百壶赊。
赋得红杏尚书
作者：宋湘
朝代：清
体裁：五言排律

手笔唐书大，尚书地望崇。偶吟春意闹，又占杏枝红。七字参元化，三台认钜公。文章花气满，台阁雨声通。兴自青霄发，词传紫陌工。头衔高北斗，咳唾艳东风。人物栽云处，韶华听履中。至今佳话在，遥与赋梅同。
赋得群仙正草新宫铭
作者：宋湘
朝代：清
体裁：五言排律

橐笔青霄去，焉知第几天。新宫濡妙墨，此日会群仙。鸾鹤阶除满，珠玑咳唾圆。楼居真气象，纸落果云烟。金石传奇字，龙蛇走彩椽。人间无著作，上界有班联。同叔能来否，东坡思杳然。罗浮风雨在，我欲问遗编。
赋得腊八粥
作者：宋湘
朝代：清
体裁：五言排律

腊八家家粥，家家浴佛天。京华今故事，岁晚昔宾筵。粲粲香粳白，油油法果鲜。流匙人嚼雪，托钵我逃禅。朋酒羔羊后，辛盘柏盏前。月名留汉古，日记趁旬先。灶火千门煖，山钟百道圆。含饴重鼓腹，饱食接安眠。
赋得茂松依山巅
作者：宋湘
朝代：清
体裁：五言排律

绝顶巉巉处，苍松郁自依。地看红日近，心未碧山违。小偃层层盖，全垂冉冉衣。云根孤石戴，涛响半空归。想见凌寒甚，还知踞胜稀。不危高更得，稍远画都非。鸟道悬千尺，岚光接一围。祇因风力大，翻拟化龙飞。
赋得落日照大旗
作者：宋湘
朝代：清
体裁：五言排律

暮色苍然合，军门万马骄。半规斜日照，十幅大旗摇。北斗荧荧动，交龙闪闪飘。飞扬依主将，明灭向河桥。甲仗千重冷，云霞一角烧。边风添猎猎，塞草助萧萧。野旷营初列，天寒雪未消。汉时关远近，明月又今宵。
赋得葫芦中汉书
作者：宋湘
朝代：清
体裁：五言排律

谁信兰台史，葫芦一杖挑。殷勤同钵付，宛转渡江遥。似说流传本，中歧百十条。文如缄孔壁，字比拾秦烧。煨芋閒曾读，倾壶浊几浇。衔常防鼠口，束不借牛腰。此事何关衲，其人必待萧。莫疑依样画，匏落等诗瓢。
赋得蓬莱文章建安骨
作者：宋湘
朝代：清
体裁：五言排律

汉魏人谁在，文章骨自雄。神仙蓬岛上，著作建安中。貌岂衣冠假，灵真赋颂通。金丹能脱换，玉节总玲珑。气有三山迥，才无六代同。墨花飞海水，环佩响天风。老辈应王粲，前身莫孔融。即令云笈贮，犹指大瀛东。
赋得蟋蟀入床下
作者：宋湘
朝代：清
体裁：五言排律

倍有依人意，檐凉户又凉。新名三度改，旧梦五更长。莫问东西壁，聊分上下床。我才蝴蝶处，彼亦黑酣乡。一枕真怜汝，前宵尚在堂。残声催漏晓，小影怯灯光。路断莎阶月，心惊蔀屋霜。不消谈妇懒，更与说农忙。
赋得观道察类
作者：宋湘
朝代：清
体裁：五言排律

冬夏虔昭事，馨香本至诚。南郊而北社，地察与天明。大道阴阳始，群伦戊己成。日星悬太乙，草木丽由庚。帱载皆神理，元黄有性情。心惟凭穆穆，德总见生生。定位尊丘泽，牵牲视黝骍。圣人同得一，贞自协宁清。
赋得询于刍荛
作者：宋湘
朝代：清
体裁：五言排律

刍牧谁规我，牛羊尔受人。黄农今父老，学问古蒸薪。有道存浑噩，无名托隐沦。留驹曾款曲，笑士极风神。鼗铎逢尧舜，烟霞逮访询。渔樵多赠答，草莽亦臣邻。绿水青山话，耕田凿井春。迩言天下理，本俗万方淳。
赋得读书秋树根
作者：宋湘
朝代：清
体裁：五言排律

老屋归云外，荒阶落叶初。倒听声在树，兀坐读其书。片席仍无藉，残根觉有馀。半栏人影小，一卷月痕疏。抱膝情何逸，长吟意自如。石床曾不扫，花几亦全除。蛩语真酬我，林风或起予。还知安笔砚，非必注虫鱼。
赋得贡玉论珠
作者：宋湘
朝代：清
体裁：五言排律

岁岁輶轩使，儒珍应帝求。瑰琦天府贵，珠玉国华收。贡定昆冈出，论须合浦谋。圭璋来特达，江海去冥搜。气自辉山在，光都照乘不。琢磨无大小，检点有殊尤。尽使邀清鉴，宁教说暗投。荐贤蒙上赏，何以比共球。
赋得铜笔套
作者：宋湘
朝代：清
体裁：五言排律

一握生花笔，谁教套以铜。爱其金孕水，免得穴来风。用想藏锋好，柔看绕指同。取材原黑守，尚象却黄中。信有囊锥力，能资屈铁功。昼寒毫不冻，春暖墨长融。拍架疑摐玉，盈床陋截筒。提携来作赋，脱颖势摩空。
赋得青山久与船低昂
作者：宋湘
朝代：清
体裁：五言排律

镇日勾留住，清淮第几湾。低昂三尺水，俯仰一船山。紫翠看初落，烟波起又删。势兼天下上，心识路回环。树碧霞红外，风轻浪软间。转怜沙鸟稳，不觉岭云閒。隐几成朝暮，开窗此往还。新诗谁画出，付与老荆关。
赋得风泉满清听
作者：宋湘
朝代：清
体裁：五言排律

何处风兼水，宵来耳自盈。园林初雨过，松竹恰凉生。听以虚逾满，音真绘不成。波涛天上落，琴筑画中鸣。想到悬崖势，遥连走树声。楼头知月泻，山外有云行。仙籁三霄迥，心斋一倍清。无涯涵泳意，洒润惬皇情。
赋得风雨奉龙
作者：宋湘
朝代：清
体裁：五言排律

一气薄鸿溶，圆穹定几重。烟霄齐矫首，风雨奉飞龙。蓦地挐空出，何人破壁逢。先声吹海立，馀势挟云从。飒爽神灵护，回旋宙合浓。躨跜来衙衙，雷电去汹汹。变化原无迹，阴阳宛有踪。乾爻占利见，尺五仰天容。
赋得驿亭杨柳一蝉风
作者：宋湘
朝代：清
体裁：五言排律

驻马莫匆匆，长亭短驿同。孤蝉吟伴客，高柳舞宜风。帘影鞭梢外，斜阳落月中。一声青袅袅，满路绿濛濛。寂寞情谁诉，飘飖思不穷。白门乌五夜，渭水笛三终。无限关离别，犹多感梗蓬。何如天上使，凉晚寄诗筒。
赋得鸡林贾人市白居易诗
作者：宋湘
朝代：清
体裁：五言排律

海外元和体，山中九老音。才名真比玉，佳句必兼金。才许长安住，偏传太傅吟。眼能分赝鼎，价不薄焦琴。易使钱刀贱，难教锦绣沈。远人三倍买，知己百朋心。老妪囊须倒，春风草又深。秪今谁纸贵，亦欲问鸡林。
赋得鸣凤在林
作者：宋湘
朝代：清
体裁：五言排律

蔼吉称多士，嗈喈缅凤林。岂徒麟在薮，还胜鹤鸣阴。朝日雌雄应，春风草木深。桐花三月路，玉琯九天音。苞采昭周德，招徕本舜心。和时声自盛，栖处穴能寻。谁谓枝如借，由来响不沈。游歌怀雅什，长托菶萋吟。
赋得鸣鸠拂其羽
作者：宋湘
朝代：清
体裁：五言排律

屋角春将暮，林鸠不住鸣。翾飞应得气，鼓翅每流声。拍拍山初曙，翻翻谷乍晴。榆枋雄决起，匹偶趁呼名。扈猎威犹在，寻巢计必成。柘烟三月暗，桑叶一墙明。箔上宜蚕候，花间逐妇情。念耕兼问织，殿阁有图呈。
赋得鸿毛遇顺风
作者：宋湘
朝代：清
体裁：五言排律

为仪鸿渐卜，作颂比兴贤。逵路三秋节，西风万里天。良时欣乍合，吉羽庆联翩。橐籥机方鼓，扶摇势自便。凤毛辉并揽，羊角送争先。宾至如归也，云开看杳然。原知辞远渚，正好点苍烟。敢借吹嘘力，相将到日边。
赋得鹳噪人归
作者：宋湘
朝代：清
体裁：五言排律

晓鹊喜飞飞，巡檐又款扉。岂真千里信，能道一声归。乍报还群答，疑然或虑非。入门迎吠犬，下马解骖騑。昔叹关山月，今看雨雪衣。汝巢同屋老，我客亦雏依。鹳垤新情绪，鸿书旧感欷。何当长不出，人物总忘机。
赋得麦随风里熟
作者：宋湘
朝代：清
体裁：五言排律

廿四番都过，田家信又通。有秋将熟麦，无日不生风。柘雨桑烟外，花飞雪滚中。初看翻浪叠，旋拟割云同。次第黄如展，悠扬碧未穷。饼香闻远到，霜水记前融。才识吹嘘力，真成长养功。村村镰响动，盛世必和丰。
赠伊秉绶联
作者：宋湘
朝代：清
体裁：联

南海有人瞻北斗；东坡此地即西湖。
赠冯秋山别驾移守甲子所八韵
作者：宋湘
朝代：清
体裁：五言排律

见说辕门外，潮声守四邻。神仙留异岛，蛟蜃杂居民。浇俗扶嘉德，岩疆托世臣。山程三日路，村酒百年身。此去云随马，无声雨洗尘。举头天冒海，立脚石屯人。壁剑沧溟月，城花古垒春。壮怀知感激，老句必精神。
赠谪官僚友
作者：宋湘
朝代：清
体裁：七言律诗

眼前成败本悠悠，临别相看俱白头。磊落使才真误事，仓黄就道孰分忧。安心莫问长沙鵩，避患今知大海鸥。不唱阳关旧时曲，望君东返不西留。
赠陈仰山丈
作者：宋湘
朝代：清
体裁：七言绝句

五华山下海亭前，春日寻春又一年。最忆城南老居士，百花香里话花田。
赠陈仲卿昙
作者：宋湘
朝代：清
体裁：五言律诗

才子今难得，斯文古未沈。立言千载事，闻道百年心。海日芙蓉影，天风环佩音。岭南骚雅意，因汝抚头吟。
赵充国
作者：宋湘
朝代：清
体裁：七言绝句

破羌强弩岂无功，廷议遥参自异同。至竟屯田十二事，臣年八十老军中。
赵孝王琳儿萌车成·其一
作者：宋湘
朝代：清
体裁：七言绝句

流民饿贼惨相当，让割争烹跽路旁。此等人间是何世，读书真怕见斜阳。
赵孝王琳儿萌车成·其二
作者：宋湘
朝代：清
体裁：七言绝句

只求李树代桃僵，予季枯羸肉不香。前日娘前分枣栗，娘怜季短喜予长。
赵广汉韩延寿
作者：宋湘
朝代：清
体裁：七言绝句

越尹然犀照怪才，未闻大道事堪哀。如何善气韩冯翊，事急心兵亦乱来。
赵熹
作者：宋湘
朝代：清
体裁：七言绝句

男子当如赵伯阳，报仇不上病仇床。推车代保韩家妇，横剑亲扶东海王。
过庐山下作二首·其一
作者：宋湘
朝代：清
体裁：七言绝句

谁道舟中一事无，问知前面是匡庐。枕边刚有名山志，又要看山又检书。
过庐山下作二首·其二
作者：宋湘
朝代：清
体裁：七言绝句

云光波影养青山，瀑布香炉飞鸟边。多少閒人争社事，不如卧看有江天。
过牟珠洞
作者：宋湘
朝代：清
体裁：七言律诗

九月清霜木叶飞，半山钟磬冷斜晖。马蹄得得客何去，鸟道冥冥僧独归。洞里石头聊说法，路边人影尽征衣。谁能一串牟珠挂，坐烂蒲团不启扉。
过金陵偶咏·其一
作者：宋湘
朝代：清
体裁：七言绝句

三山门外莫愁湖，曾系卢家艇子无。结绮临春花万树，如何攀折到邻株。
过金陵偶咏·其二
作者：宋湘
朝代：清
体裁：七言绝句

半山家在谢公墩，偶托乌衣共巷门。竟欲争墩改墩姓，此公真不恤人言。
连日守风吟诗度日风又大作又吟一首
作者：宋湘
朝代：清
体裁：七言绝句

物情相感亦相因，虫自招秋鸟自春。难怪家僮背面笑，江风未必喜吟人。
迤西道衙斋即事
作者：宋湘
朝代：清
体裁：五言律诗

苍山云罨处，洱海日斜初。吏散开新瓮，奴閒补旧书。清凉高树鸟，欢喜老盆鱼。欲问谁来往，诗人沙献如。
送客东游
作者：宋湘
朝代：清
体裁：七言绝句

九月霜桥马首东，卢沟帽影侧西风。西山不识人中酒，照旧斜阳落叶中。
送客有感遂书驿壁
作者：宋湘
朝代：清
体裁：五言律诗

天下劳劳处，长亭复短亭。南云秋更远，九月树犹青。邮卒闹深夜，行人窥落星。真怜抱关吏，终岁马蹄听。
送郑三晓园训导潮阳
作者：宋湘
朝代：清
体裁：古风

潮吾故郡吾所知，海山平远江清漪。迩来颇不如昔时，韩赵长风终在兹。广文先生官岂冷，三百生徒造门请。客退读书坐花影，一生道机静中领。
送齐北瀛编修奉使册封琉球·其一
作者：宋湘
朝代：清
体裁：七言律诗

云中仙侣早朝回，封拜天书落上台。王世子心依出日，东诸侯国候飞灰。此间宫殿皆西向，使者旌旂正北来。多少皇风说无外，都将彩笔勒蓬莱。
送齐北瀛编修奉使册封琉球·其二
作者：宋湘
朝代：清
体裁：七言律诗

帆角天鸡夜半号，榑桑东尽彩云高。百年礼乐陈王会，万里躬桓绕赐袍。海上鱼龙知日月，心头忠信定波涛。骑鲸自古词人事，看尔乘风去钓鳌。
适读杜少陵寄五弟诗，见其与四亡弟同名，掩卷感绝
作者：宋湘
朝代：清
体裁：五言律诗

生离犹恻恻，死别况茫茫。破箧文长閟，残封蠹已僵。多年偷堕泪，有父在高堂。不见坟头草，而今又六霜。
道光元年曲靖迎春感赋
作者：宋湘
朝代：清
体裁：七言律诗

八年守土半量移，三度迎春此赋诗。黄发多于前见日，青畴不似乍来时。念耕先展东郊礼，恋栈重萦北阙思。今竟三朝作耆旧，新年旧事不胜悲。
道光元年辛巳元旦二首·其一
作者：宋湘
朝代：清
体裁：七言绝句

九天阊阖启元辰，日绕龙鳞拜舞新。万里孤臣重下泪，共传尧颡类高辛。
道光元年辛巳元旦二首·其二
作者：宋湘
朝代：清
体裁：七言绝句

年华回首此蹉跎，十载蓬莱梦里过。记起玉皇旧香案，天涯老吏白头多。
道士洑
作者：宋湘
朝代：清
体裁：古风

千叠江山上，相送复相迎。来近道士洑，拱揖滋有情。是日微雨中，众寂心寡营。浩浩对春水，更见云冥冥。小住岂不佳，王事有期程。洑头千斛粮，击鼓催扬舲。十里不到次，舟子愁风霆。风霆来不来，烟雾含江声。我歌答江声，来朝天其晴。
遣愁四首·其一
作者：宋湘
朝代：清
体裁：七言律诗

客本无愁忽作愁，春分病起晓梳头。檐前黄雀噪何事，盆里红桃开许稠。既不学仙长辟谷，犹能倚醉小封侯。江南江北花多处，拟伴青山卧酒楼。
遣愁四首·其三
作者：宋湘
朝代：清
体裁：七言律诗

莫问今愁与古愁，抽刀断水水东流。冯唐已分为郎老，李广何曾射虎侯。四海万间看广厦，五湖双桨梦扁舟。春衣须着都堪典，何处垂杨有酒楼。
遣愁四首·其二
作者：宋湘
朝代：清
体裁：七言律诗

不窃王侯不窃钩，不成蝴蝶不成周。花看有泪空多感，诗和无题更起愁。天上白云流日夜，镜中青鬓蚀离忧。相如应悔题桥柱，冷落临邛旧酒楼。
遣愁四首·其四
作者：宋湘
朝代：清
体裁：七言律诗

再拜青旗记百筹，刘伶心事百无求。但令天赐埋忧土，不愿人呼赠醉侯。近日陶潜多止饮，昨宵臣朔偶迷阄。帘前鹦鹉能言语，莫倚春风骂酒楼。
邓禹·其一
作者：宋湘
朝代：清
体裁：七言绝句

天下舆图指示新，广阿楼上定勋臣。关西兵散将军在，不碍云台第一人。
邓禹·其二
作者：宋湘
朝代：清
体裁：七言绝句

中兴马邓两人家，绚烂功名内检嘉。数到和熹嗣明德，教人重恨恶莩葭。
邓训
作者：宋湘
朝代：清
体裁：七言绝句

护羌恩信薄天云，祠庙家家邓使君。少不好文翁莫恼，此人殊似马将军。
邓骘·其一
作者：宋湘
朝代：清
体裁：七言绝句

平叔诸儿并德邻，司徒家法世恂恂。连番乞退坚辞爵，枉死伤心到七人。
邓骘·其二
作者：宋湘
朝代：清
体裁：七言绝句

积善持谦祻竟加，岂真后属似朝华。和熹坐不如明德，王圣犹能蠹外家。
郅恽
作者：宋湘
朝代：清
体裁：七言绝句

莫是飞仙谪上方，纵君义胆与刚肠。听君一事一杯酒，一事愁君死一场。
郑子真
作者：宋湘
朝代：清
体裁：七言绝句

泉声吹满屋山春，岩左黄牛岩右民。多拥白云封谷口，前年去了采芝人。
郭太
作者：宋湘
朝代：清
体裁：七言绝句

延熹名士两无双，等在冥鸿举凤中。叔度略如温伯雪，林宗兼带展禽风。
郭躬陈宠
作者：宋湘
朝代：清
体裁：七言绝句

谁道刑官后不昌，但存仁厚察平当。忽诸侵到庭坚祀，拟画斯人决狱堂。
重过六如亭题壁三首·其一
作者：宋湘
朝代：清
体裁：七言绝句

一骨何难共北归，东坡心事太深微。秖观大圣东南塔，零落寒灯蝙蝠飞。
重过六如亭题壁三首·其三
作者：宋湘
朝代：清
体裁：七言绝句

白鹤峰前自故居，寓公魂魄近何如。年年社饭思量甚，莫问东风草满墟。
重过六如亭题壁三首·其二
作者：宋湘
朝代：清
体裁：七言绝句

坟头片石竟销亡，十载重来此感伤。真个六如身是法，更无露电有斜阳。
重闻
作者：宋湘
朝代：清

后雁续前雁，前鸣催后鸣。追飞应不远，急响若为情。月塞千山迥，霜天一夜明。如何北游者，不解向南征。
重阳前一日
作者：宋湘
朝代：清

菊花时节潇潇雨，六枳篱边浥浥香。不剪藤萝风自落，将收菜甲日添黄。客当无事苔阶净，奴有童心药鼎凉。病骨近来唯一懒，游人何处又重阳。
重题云安寺茶花二首·其一
作者：宋湘
朝代：清
体裁：七言律诗

又此风云又此春，寺楼遮覆又圆匀。诸天合拭看花眼，四海谁为种树人。草木无才难富贵，文章有寿必精神。英雄奇气名姝影，君信留侯是化身。
重题云安寺茶花二首·其二
作者：宋湘
朝代：清
体裁：七言律诗

神仙无醉亦无醒，昨夜东皇觞百神。来路岂真狮子国，番风长压牡丹春。梦中彩笔传名士，天半朱霞立异人。难怪外间桃李笑，此花肝胆太轮囷。
金山寺题壁
作者：宋湘
朝代：清
体裁：七言绝句

江风贴水绉微寒，江雾粘天湿未乾。一碗泉甘招我到，六朝山在几人看。
金日磾·其一
作者：宋湘
朝代：清
体裁：七言绝句

翁叔何来八尺儿，殿前牵马受深知。须知手刃何罗日，已在甘泉拜画时。
金日磾·其二
作者：宋湘
朝代：清
体裁：七言绝句

忠孝宁关夏变夷，天生笃慎耐人思。霍光一事应惭汝，手杀亲生好弄儿。
钟烈妇丁氏辞
作者：宋湘
朝代：清
体裁：古风

儿生为儿，不冠而笄。儿无可作为，儿恨生不为男儿。俗呼姑娘，不娘不姑。儿知天只，儿自少读诗书。事到差池，儿心伤悲。儿何敢伤悲，浣衣归省庭帏。夫莫思妻，妻追夫兮未迟。齐眉兮泉下，春正月兮为期。上元之登冥矣，丧葬之礼成矣。在天兮在地，枝连理兮鸟比翼，有予妇钟而女丁矣。
钟离意
作者：宋湘
朝代：清
体裁：七言绝句

珠玑委地识臣清，夫子堂前刬草情。若使老尚书在坐，真教新殿不能成。
铫期
作者：宋湘
朝代：清
体裁：七言绝句

仓卒王郎使者骄，蓟州城下马箫萧。马前谁唱一声䟆，拍手荥阳高帝跳。
长乐舟中
作者：宋湘
朝代：清
体裁：五言律诗

白鸟拳高竹，黄沙卧浅川。蛇行之字水，蛟负米家船。久客亲乡地，逢人话雨天。秋田闻尚好，呼酒店门前。
閒情
作者：宋湘
朝代：清
体裁：七言绝句

壮志挥金马伏波，英风健饭赵廉颇。灵均西子君思否，天地无情奈老何。
问月
作者：宋湘
朝代：清
体裁：七言绝句

自从折桂见嫦娥，已见嫦蛾白发多。天上人间三十载，问君明镜照如何。
闵贡
作者：宋湘
朝代：清
体裁：七言绝句

宰相何曾不爱才，匆匆喜惧掉头回。还君狷急成名去，节取猪肝一片来。
闻春鸟
作者：宋湘
朝代：清
体裁：古风

城中人未闻，山中人先闻。耕田人始闻，不耕人不闻。此鸟无定名，以鸣春名春。入夜亦云云，向晓亦云云。声声作春字，字字语春人。农者思其田，桑者思其园。宜晴暖思日，宜雨水思云。我语而不思，转眼非春辰。我语而思之，天下皆春仁。天遣鸣此鸟，即天之自言。金铃圆个个，土鼓申咽咽。草木皆警动，何况于我民。我无一亩田，心中万耔耘。我无一亩园，腹中千菜根。今夜闻春鸟，春山人未眠。
闻曹怀朴鲍子坚纵酒慨然有赠兼呈程云芬庶常
作者：宋湘
朝代：清
体裁：古风

芷湾一生误纵酒，芷湾纵酒何足言。力不能荷戈出青海，才不能据枕眠神山。徒能斩马学同甫，亦时呼猫如恕先。龙钟一老向洱海，纵当成佛非生天。尔来才子数曹鲍，鲍子诸生曹省元。二子同时两神骏，权奇突兀惊乐歅。曹能踏天望西极，鲍能踢地翻昆崙。此才诞生劳大圆，并万人力炉一贤。若稍老之气苍然，黄金再铸当天门。伊余平生何所欢，谁能顾盻花鞯鞍。独于二子心骨缠，此外更有程云芬。如何二子忽纵酒，知章白眼浮青天。二子眉目清且妍，芙蕖五月风漪涟。曹子北堂尤可怜，鲍子生况家达虔。千金一掷谁瓦全，珊瑚铁折收补难。何不及早伐酒泉，隶埋刘伶奴遣髡。鼎彝锦袭贡太庙，麒麟黄帕归至尊。芷湾发白两眼悬，对君粉碎蒲桃樽。念哉念哉程吉士，梁栋之材培厥根。
闻陈梅脩同年入粤惊喜不定走笔代柬
作者：宋湘
朝代：清
体裁：七言律诗

喜心翻倒欲惊神，道路传君入粤春。何以得来消息大，转无从问信疑频。波澜别后今难说，魂魄当时有几人。生是罗浮风雨怪，眼前离合尚难真。
闻雁
作者：宋湘
朝代：清

只道霜应落，宁知雁已飞。寒空千响咽，独夜一灯微。到我门前水，逢人月下机。莫因无字去，须得有书归。
闻鸡
作者：宋湘
朝代：清
体裁：五言律诗

一枕何曾著，天寒夜漏稀。龙鸣看剑壁，虎射挂弓衣。谁击中流楫，相惊江水飞。刘琨甘老去，听是恶声非。
阮梅叔先生见示珠湖草堂诗钞
作者：宋湘
朝代：清
体裁：七言绝句

一字清新讽百回，一篇长句十徘徊。可知中晚元和体，不是才人到不来。
阮芸台师命题灵隐书藏圃
作者：宋湘
朝代：清
体裁：古风

灵隐有书藏，始自大清嘉庆十四年。其书滥觞二三策，其藏七十厨字编。字起鹫岭讫石桥，起讫偶随诗所言。对天二复字，以后别厥前。谁其主者老僧二，月给六金香火便。授以一铜印，遍印书之端。署以四大字，大开藏之门。经史子集后先至，只以厨分不部分。或述或作刻或写，人今人古俱无论。但使此藏如大海，江淮河济相追奔。又使此藏如大贾，明珠大贝高昆崙。岂无川与潦，大海不言尊。岂无杂与碎，大贾不言纷。架搆既阔远，事例亦简宽。遂使天下士，著述焦心肝。灯火夜达晓，搜索乾与坤。遂使后世士，襆被梅花村。不向鸿都门，来打山僧阍。于戏此藏谁所为，吾师浙江巡抚姓阮字伯元。
阮芸台师携游万柳堂堂改为拈花寺且荒颓矣归酌于积古斋同人皆得四首·其一
作者：宋湘
朝代：清
体裁：五言律诗

欲问新荷曲，山僧早白头。不知残照柳，谁见昔人游。载酒还今日，看山一上楼。眼前秋满地，不信佛无愁。
阮芸台师携游万柳堂堂改为拈花寺且荒颓矣归酌于积古斋同人皆得四首·其三
作者：宋湘
朝代：清
体裁：五言律诗

五百年前宅，何人认此门。颇闻冯相国，如饮赵王孙。裙屐秋云散，鼪鼯古瓦蹲。可堪枯树赋，不是子山园。
阮芸台师携游万柳堂堂改为拈花寺且荒颓矣归酌于积古斋同人皆得四首·其二
作者：宋湘
朝代：清
体裁：五言律诗

钟卧颓垣上，蛩吟折竹前。芦花荒九月，池水漫诸天。兴废关何事，琴尊续此缘。拈花参一笑，莫是祖师禅。
阮芸台师携游万柳堂堂改为拈花寺且荒颓矣归酌于积古斋同人皆得四首·其四
作者：宋湘
朝代：清
体裁：五言律诗

我辈还陈迹，古人其柰何。出门钟磬远，归路鸟乌多。凉月携襟袖，清尊扫薜萝。翻嗤廉孟子，文酒落笙歌。
阮芸台师携游万柳堂堂改为拈花寺且荒颓矣归酌于积古斋同人皆得四首荅徐晓初同年即送其归省·其一
作者：宋湘
朝代：清
体裁：五言律诗

富贵犹无益，声华况已轻。生儿休识字，误我是浮名。耕牧青山失，风尘白发生。相看同一笑，垂老竟何成。
陆贾
作者：宋湘
朝代：清
体裁：七言绝句

不羡南游下尉佗，不奇归橐贝玑多。誇君五子千金产，鼓瑟家家十日过。
陈平
作者：宋湘
朝代：清
体裁：七言绝句

天子知臣智有馀，相随处处脱崎岖。匈奴禄产都容易，颇费堤防是吕须。
陈梅脩同年入粤三月不得相见中间彼此相访俱不值今日乃得晤于珠江墨卿太守舟中怅幸交集成一绝句
作者：宋湘
朝代：清
体裁：七言绝句

相失相逢总有神，浮云飞鸟笑前因。君看海上千秋月，才照今宵三个人。
陈榕溪师来札辄有何有何无黾勉求之语感集惭迸系以短句
作者：宋湘
朝代：清
体裁：五言律诗

只字堪千古，双鱼抵万金。正闻穷到骨，仍道客关心。俸半贫交减，恩全贱子深。邶风持好咏，和泪一长吟。
陈榕溪师来札，辄有何有何无龟勉求之语。感集惭迸，系以短句
作者：宋湘
朝代：清

只字堪千古，双鱼抵万金。正闻穷到骨，仍道客关心。俸半贫交减，恩全贱子深。邺风持好咏，和泪一长吟。
陈汤甘延寿·其一
作者：宋湘
朝代：清
体裁：七言绝句

郅支头送稿街来，九庙馨香匡石摧。昨日可怜冯奉世，讵知渠尚唱歌回。
陈汤甘延寿·其二
作者：宋湘
朝代：清
体裁：七言绝句

出疆颛事未全乖，况是三城苦打开。若使此功真抵罪，教人何处觅边才。
陈涉
作者：宋湘
朝代：清
体裁：七言绝句

夜半狐鸣陈胜王，沈沈黟涉果非常。旌旗莫浪黄巾借，渠是秦人失鹿场。
陈石土编修用王半山赠蔡天启诗韵见赠次韵和答
作者：宋湘
朝代：清
体裁：古风

词坛如战场，健者弧蝥挟。宁得李广翼，莫抱越括笈。又如设宾筵，有筴有不筴。大乃鼎鼒调，小亦水火燮。不然客絮羹，不然敌刺胁。复如陈百戏，解斗谁敢辄。百步场始辟，十二丸再接。更如开名园，不妨趣日涉。枫年瘿宁妖，柳日汁岂魇。不然绳何技，不然灌何业。伊余老无成，猥言生可摄。星星头垂髡，苍苍须学镊。灶卑子弗跨，背骀孙已躐。四方使糊口，兄弟非不协。箧搜蛩已吟，俸来鼠先谍。蓬门僧閒敲，花茵犬急慑。长此孟尝穷，安能郭解侠。神仙世岂有，蓬莱石所叠。要路世岂无，跛蹩足不捷。常时丐竹诗，中间乞米帖。聊招吟魂还，稍劝酒肠惬。突兀荷吹嘘，峥嵘起恇怯。先辈极飞腾，贱子久埋擪。日者岐阳蒐，时也之罘猎。有女不得桑，有妇不得馌。床愁子反登，剑惧专诸劫。大旗张艅艎，小旆插艛艓。鼓耳晨雷鸣，马目夜电睫。亦拟决昆阳，谁甘走宛叶。鬼有问淫昏，符或求劾厌。红旗看人扬，黄口向我嗋。军门心犹雄，妇室辅则嗫。春风归摇摇，秋雨来浥浥。黠者何閒閒，愚者徒喋喋。栖迟鸡胶胶，追维鸢跕跕。湿鼓常沈沈，长城故嶪嶪。陈子妙潇洒，庄生仙蛱蝶。世业斲轮手，生小悬河颊。清有杨荑眉，艳亦桃花靥。巧剪六铢衣，拙刻三年叶。注力古文章，馀事诗妥贴。当其纵笔时，颠倒涂诉牒。气争长河流，力努太华蹑。朝秣元祐门，夕刷开元堞。陪身半床书，结交一函铗。驽下亦何有，感激思躞蹀。君诗来阳阳，我和耻惵惵。亦治侯门鲭，亦用尧厨箑。亦磨吹毛刀，亦缨汗血鬣。亦鱼龙曼衍，亦都卢跧摺。亦芙蓉为裳，亦木兰作楫。咄哉广长舌，试叩华严箧。
除夕一首
作者：宋湘
朝代：清
体裁：七言律诗

今年风景了如何，一笑生涯独啸歌。床角瓦盆留酒少，灯前本草比书多。纷纷斗蚁閒容我，落落奴星耀任他。一事关心狂李委，江干腰笛待东坡。
隗嚣
作者：宋湘
朝代：清
体裁：七言绝句

昆阳雷雨助龙飞，天下汹汹好息机。失路竟投蛙井去，缇群何日蹇人归。
隽不疑
作者：宋湘
朝代：清
体裁：七言绝句

仓猝黄衣款帝扉，万人痴看戾园归。是谁下马一声缚，京兆读书明是非。
雁字同戴子赋
作者：宋湘
朝代：清
体裁：七言律诗

跌宕鸿裁又九秋，墨痕都化大书留。直将羲颉开天意，横写云霄最上头。识字故应南北走，能文谁念稻粱谋。家凫野鹜俱流水，何似江湖埽迹游。
雨
作者：宋湘
朝代：清
体裁：古风

农家久苦旱，行客兹遇雨。入夜篷四鸣，凌晨人百语。如丝复如绳，向晨已向午。密密作远势，濛濛失前溆。豫想三日霖，转念一夜暑。秋气迟始来，江声静乃取。村烟眠若梦，堤树立而乳。亦有微飔迎，喜无大风拒。波间响稍歇，滩上点复聚。渔翁披蓑歌，舟子得笠舞。遥遥见牧童，远远尾田父。秋田时须锄，晚炊日待举。我舟岂不淹，我行速何补。回首念兖豫，失喜入黔楚。
雨中
作者：宋湘
朝代：清
体裁：七言绝句

一卷残书一酒杯，一枝残笔吏人归。先生此日作何事，改罢新诗山雨飞。